**МОНГОЛ УЛСЫН ИХ ХУРЛЫН 2022 ОНЫ ХАВРЫН ЭЭЛЖИТ**

**ЧУУЛГАНЫЭДИЙН ЗАСГИЙН БАЙНГЫН ХОРООНЫ**

**06 ДУГААР САРЫН 28-НЫ ӨДӨР /МЯГМАР ГАРАГ/-ИЙН**

**ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| **№** | **Баримтын агуулга** | **Хуудас** |
| 1. | Хуралдааны товч тэмдэглэл: | 1-3 |
| 2 | Хуралдааны дэлгэрэнгүй тэмдэглэл | 4-26 |
|  | 1.Байнгын хорооны тогтоолын төсөл | 4 |
|  | 2.“Хянан шалгах түр хорооны бүрэлдэхүүнд өөрчлөлт оруулах тухай” Улсын Их Хурлын тогтоолын төсөл | 4-5 |
|  | 3.Монгол Улс, Азийн хөгжлийн банк хоорондын Санхүүжилтийн ерөнхий хөтөлбөр (2022-2023 оны зээлийн төлөвлөгөө)-ийн төсөл /Засгийн газар 2022.05.23-ны өдөр ирүүлсэн, зөвшилцөх, санал, дүгнэлтээ Аюулгүй байдал, гадаад бодлогын байнгын хороонд хүргүүлнэ**/** | 5-26 |

***Монгол Улсын Их Хурлын 2022 оны хаврын ээлжит чуулганы***

***Эдийн засгийн байнгын хорооны***

***06 дугаар сарын 28-ны өдөр /Мягмар гараг/-ийн***

***хуралдааны товч тэмдэглэл***

Эдийн засгийн байнгын хорооны дарга Ж.Ганбаатар ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 19 гишүүнээс 10 гишүүн хүрэлцэн ирж, 52.6 хувийн ирцтэйгээр хуралдаан 12 цаг 27 минутад Төрийн ордны “Жанжин Д.Сүхбаатар” танхимд эхлэв.*

*Томилолттой:**Д.Бат-Эрдэнэ, Х.Болорчулуун;*

*Эмнэлгийн чөлөөтэй:**Н.Ганибал, Ч.Хүрэлбаатар.*

***Нэг.Байнгын хорооны тогтоолын төсөл***

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Ш.Ариунжаргал, Байнгын хорооны асуудал хариуцсан хэлтсийн Эдийн засгийн байнгын хороо хариуцсан ахлах зөвлөх Д.Мягмарцэрэн, референт Г.Баярмаа, Үйлдвэржилтийн бодлогын байнгын хороо хариуцсан референт Б.Ууганцэцэг нар байлцав.

**Ж.Ганбаатар:** “Төрийн болон орон нутгийн өмчит компанийн тухай хуулийн төсөл болон хамт өргөн мэдүүлсэн бусад хуулийн төслүүдийг хэлэлцүүлэгт бэлтгэх үүрэг бүхий ажлын хэсэг байгуулах тухай”Байнгын хорооны тогтоолын төслийг батлах санал хураалт явуулъя.

Зөвшөөрсөн: 9

Татгалзсан: 1

Бүгд: 10

90.0 хувийн саналаар Байнгын хорооны тогтоол батлагдлаа.

Ажлын хэсгийн ахлагчаар Улсын Их Хурлын гишүүн Б.Энхбаяр ажиллахаар тогтов.

*Уг асуудлыг 12 цаг 28 минутад хэлэлцэж дуусав.*

***Хоёр.“Хянан шалгах түр хорооны бүрэлдэхүүнд өөрчлөлт оруулах тухай” Улсын Их Хурлын тогтоолын төсөл***

Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Ш.Ариунжаргал, Байнгын хорооны асуудал хариуцсан хэлтсийн Эдийн засгийн байнгын хороо хариуцсан ахлах зөвлөх Д.Мягмарцэрэн, референт Г.Баярмаа, Үйлдвэржилтийн бодлогын байнгын хороо хариуцсан референт Б.Ууганцэцэг нар байлцав.

Байнгын хорооны дарга Ж.Ганбаатар тогтоолын төслийн талаар танилцуулав.

**Ж.Ганбаатар: “**Хянан шалгах түр хороо /Хилийн боомтуудаар ачаа, тээвэр, нүүрс нэвтрүүлэх болон чөлөөт бүсийн үйл ажиллагаанд учирч байгаа хүндрэлийг шалган тогтоох үүрэг бүхий/-ныбүрэлдэхүүнд өөрчлөлт оруулахтухай”Улсын Их Хурлын тогтоолын төслийг дэмжье гэсэн санал хураалт явуулъя.

Зөвшөөрсөн: 10

Татгалзсан: 1

Бүгд: 11

90.9 хувийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн Б.Баттөмөр Улсын Их Хурлын чуулганы нэгдсэн хуралдаанд танилцуулахаар тогтов.

*Уг асуудлыг 12 цаг 30 минутад хэлэлцэж дуусав.*

***Гурав.Монгол Улс, Азийн хөгжлийн банк хоорондын Санхүүжилтийн ерөнхий хөтөлбөр (2022-2023 оны зээлийн төлөвлөгөө)-ийн төсөл /****Засгийн газар 2022.05.23-ны өдөр ирүүлсэн,****зөвшилцөх****, санал, дүгнэлтээ Аюулгүй байдал, гадаад бодлогын байнгын хороонд хүргүүлнэ****/***

Хэлэлцэж буй асуудалтай холбогдуулан Улсын Их Хурлын гишүүн, Сангийн сайд Б.Жавхлан, Сангийн яамны Төрийн нарийн бичгийн дарга Ж.Ганбат, мөн яамны Санхүүгийн бодлогын газрын дарга Б.Сүх-Очир, Өрийн удирдлагын хэлтсийн дарга Б.Одонтуяа, Эдийн засаг, хөгжлийн яамны Хөрөнгө оруулалтын бодлогын газрын дарга Б.Анар, Боловсрол, шинжлэх ухааны яамны Төрийн нарийн бичгийн дарга Л.Цэдэвсүрэн, мөн яамны Ерөнхий боловсролын бодлогын удирдлага, зохицуулалтын газрын дарга Ж.Ганбаатар, Нийслэлийн Засаг даргын Тамгын газрын Эдийн засгийн хөгжил, төр, хувийн хэвшлийн түншлэлийн хэлтсийн дарга М.Аясгалан, Нийслэлийн Засаг даргын зөвлөх Ч.Батзориг нар оролцов.

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн Эдийн засгийн байнгын хороо хариуцсан ахлах зөвлөх Д.Мягмарцэрэн, референт Г.Баярмаа нар байлцав.

Төслийн талаарх танилцуулгыг Сангийн сайд Б.Жавхлан танилцуулав.

Танилцуулгатай холбогдуулан Улсын Их Хурлын гишүүн М.Оюунчимэг, С.Чинзориг, Ж.Ганбаатар, Б.Энхбаяр, Ж.Бат-Эрдэнэ, О.Цогтгэрэл, Д.Батлут нарынтавьсан асуултад Сангийн сайд Б.Жавхлан, Сангийн яамны Төрийн нарийн бичгийн дарга Ж.Ганбат, мөн яамны Санхүүгийн бодлогын газрын дарга Б.Сүх-Очир, Өрийн удирдлагын хэлтсийн дарга Б.Одонтуяа, Нийслэлийн Засаг даргын зөвлөх Ч.Батзориг, Эдийн засаг, хөгжлийн яамны Хөрөнгө оруулалтын бодлогын газрын дарга Б.Анар нар хариулж, тайлбар хийв.

Улсын Их Хурлын гишүүн Т.Доржханд, Б.Баттөмөр, М.Оюунчимэг нар үг хэлэв.

**Ж.Ганбаатар:** Монгол Улс, Азийн хөгжлийн банк хоорондын Санхүүжилтийн ерөнхий хөтөлбөр (2022-2023 оны зээлийн төлөвлөгөө)-ийн төслийг дэмжье гэсэн санал хураалт явуулъя.

Зөвшөөрсөн: 8

Татгалзсан: 3

Бүгд: 11

72.7 хувийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн Б.Баттөмөр Аюулгүй байдал, гадаад бодлогын байнгын хорооны хуралдаанд танилцуулахаар тогтов.

*Уг асуудлыг 13 цаг 54 минутад хэлэлцэж дуусав.*

Байнгын хорооны хуралдаанаар 3 асуудал хэлэлцэв.

Хуралдаан 1 цаг 27 минут үргэлжилж, 19 гишүүнээс 15 гишүүн хүрэлцэн ирж, 78.9 хувийн ирцтэйгээр 13 цаг 54 минутад өндөрлөв.

**Тэмдэглэлтэй танилцсан:**

ЭДИЙН ЗАСГИЙН БАЙНГЫН

ХОРООНЫ ДАРГА Ж.ГАНБААТАР

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ

ШИНЖЭЭЧ Д.ОТГОНДЭЛГЭР

**МОНГОЛ УЛСЫН ИХ ХУРЛЫН 2022 ОНЫ ХАВРЫН ЭЭЛЖИТ ЧУУЛГАНЫ**

**ЭДИЙН ЗАСГИЙН БАЙНГЫН ХОРООНЫ**

**06 ДУГААР САРЫН 28-НИЙ ӨДӨР /МЯГМАР ГАРАГ/-ИЙН**

**ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Ж.Ганбаатар:** Гишүүдийнхээ өнөөдрийн амар амгаланг эрье. Гишүүдийн ирц хангалттай хүрсэн байна. Ирц Болорчулуун гишүүн чөлөөтэй байна. Ганибал гишүүн чөлөөтэй байна. Бат-Эрдэнэ гишүүн гадаадад томилолттой байна. Бусад гишүүд ирсэн байна.

Хуралдаанаа эхэлье. Өнөөдрийн Байнгын хорооны хуралдаанаар 3 асуудал хэлэлцэнэ.

Нэгдүгээрт, Ажлын хэсэг байгуулах тухай Байнгын хорооны тогтоолын төсөл, Төрийн болон орон нутгийн өмчийн тухай хуулийн төсөл болон хамт өргөн мэдүүлсэн хуулийн төслүүдийг хэлэлцүүлэгт бэлтгэх үүрэг бүхий ажлын хэсгийг байгуулна.

Хоёрдугаарт, Монгол Улсын Их Хурлын 2022 оны 31 дүгээр тогтоолоор байгуулсан хяналт шалгах түр хорооны бүрэлдэхүүнд өөрчлөлт оруулах тухай Улсын Их Хурлын тогтоолын төсөл хэлэлцэнэ.

Гуравдугаарт, Монгол Улс Азийн хөгжлийн банк хоорондын санхүүжилтийн ерөнхий хөтөлбөрийн төслийг зөвшилцөх 2022 оноос 2023 оны зээлийн төлөвлөгөө, санал, дүгнэлтээ Аюулгүй байдлын байнгын хороонд хүргүүлнэ.

Хэлэлцэх асуудалтай холбоотой саналтай гишүүн байна уу? Алга байна. Хэлэлцэх асуудалдаа оръё.

**Нэгдүгээрт, Төрийн болон орон нутгийн өмчийн өмчит компанийн тухай хуулийн төсөл болон хамт өргөн мэдүүлсэн бусад хуулийн төслүүдийн Байнгын хороо, чуулганы нэгдсэн хуралдааны хэлэлцүүлэгт бэлтгэх үүрэг бүхий ажлын хэсгийг байгуулах тухай Байнгын хорооны тогтоолыг хийе.**

Ажлын хэсгийг Энхбаяр гишүүн ахална гэсэн санал өгсөн. Өөр саналтай гишүүн байна уу? Алга бол санал хураалт явуулъя. Санал хураалт гишүүд анхааралтай байхыг хүсье. Ажлын хэсэг байгуулах тухай тогтоол. Санал дэмжигдлээ.

Дараагийн асуудалдаа оръё. Хоёрдугаар асуудалдаа оръё.

**Монгол Улсын Их Хурлын 2022 оны 31 дүгээр тогтоолоор байгуулсан хянан шалгах түр хорооны бүрэлдэхүүнд өөрчлөлт оруулах тухай Улсын Их Хурлын тогтоолын төслийг хэлэлцэж эхэлье.**

Хяналт шалгах түр хорооны бүрэлдэхүүнд өөрчлөлт оруулах саналаа ирүүлсэн Улсын Их Хурлын гишүүн Алтанхуяг гишүүн саналаа ирүүлсэн байгаа. Алтанхуяг гишүүн саналаа ирүүлсэн байна. Алтанхуяг гишүүнийг энэ хянан шалгах түр хороонд оруулж байгаа юм. Хянан шалгах түр хорооны бүрэлдэхүүнд өөрчлөлт оруулах тухай тогтоолын төслийг танилцуулъя.

Монгол Улсын Их Хурлын тухай хуулийн 5 дугаар зүйлийн 5.1 дэх хэсэг, 8 дугаар зүйлийн 8.1.6 дахь заалт, Монгол Улсын Их Хурлын хяналт шалгалтын тухай хуулийн 36 дугаар зүйлийн 33.4 дэх хэсэг34 дүгээр зүйлийн 34.2, 34.3 дахь хэсгийг үндэслэн Монгол Улсын Их Хурлаас тогтоох нь.

Монгол Улсын Их Хурлын 2022 оны 6 дугаар сарын 10-ны өдрийн 31 дүгээр тогтоолоор байгуулсан хилийн боомтын асуудлаарх Улсын Их Хурлын хянан шалгах хорооны бүрэлдэхүүнд Улсын Их Хурлын гишүүн Норовын Алтанхуягыг нэмсүгэй гэсэн байна.

Тогтоолтой холбоотой саналтай гишүүн байна уу? Алга байна. Санал хураалт явуулъя, гишүүд анхаараарай. Санал хураалт явуулъя. Гишүүд анхааралтай байхыг хүсье. Санал хураалт. Санал 90.9 хувиар дэмжигдлээ. Дараагийн асуудалдаа оръё

**Монгол Улс Азийн хөгжлийн банк хоорондын санхүүжилтийн ерөнхий хөтөлбөрийн төслийн хэлэлцүүлгийг явуулъя.**

Ажлын хэсгийг оруулъя. Жавхлан сайд хийх ёстой юм байна. Хэлэлцүүлгийн төслийн талаарх төсөл санаачлагчийн танилцуулгыг Улсын Их Хурлын гишүүн Жавхлан сайд хийнэ. Жавхлан сайдад орж хэлье дээ.яах вэ хүлээх үү, өөр хүн болох юм уу?

Хянан шалгах түр хорооны тэр өөрчлөлтийг Баттөмөр гишүүн чуулганд танилцуулах юм байна. Байнгын хорооны санал, дүгнэлтийг. Жавхлан гишүүн танилцуулга хийе. Жавхлан гишүүний микрофоныг өгье.

**Б.Жавхлан:** Баярлалаа. Эрхэм Байнгын хорооны дарга, Улсын Их Хурлын гишүүд, та бүхэндээ өдрийн амар амгаланг айлтгая. Монгол Улсын Засгийн газар Азийн хөгжлийн банктай 2021-24 онуудад хамтран ажиллах стратегийг тохирч, 22-23 онуудад Монгол Улсад 650 сая ам доллар хүртэлх санхүүжилтийн эх үүсвэрийг хуваарилсан байгаа.

Энэ хүрээнд Азийн хөгжлийн банкны энгийн эх үүсвэрийн сангийн энгийн болон хөнгөлөлттэй зээлийн эх үүсвэрээс авч ашиглах хэмжээ 22-23 онд 655 сая ам доллароос тус тус хэтрэхгүй байхаар урьдчилан тохиролцсон юм. Хөнгөлөлттэй энгийн эх үүсвэртэй зээл нь Азийн хөгжлийн банкны хөнгөлөлттэй нөхцөлөөр зээл бөгөөд 2 хувийн хүүтэй, 25 жилийн хугацаатай. Эхний 5 жилд үндсэн төлбөрөөс чөлөөлөгдөх зээлийн нөхцөлтэй байгаа. Харин энгийн эх үүсвэрийн зээлийн дундаж хугацаа нь 20-25 жил ба Лондонгийн банк хоорондын хүү дээр нэмэх 0.5 хувийн шимтгэлтэй байдаг. Санхүүжилтийн ерөнхий хэлэлцээр байгуулснаар Азийн хөгжлийн банкнаас хуваарилсан хөнгөлөлттэй нөхцөлтэй зээлийг авч ашиглах үүрэг хүлээхгүй бөгөөд харин хэлэлцээрийн төслийг Улсын Их Хурлаар соёрхон батлуулж, тус ерөнхий хэлэлцээрийн хүрээнд хэрэгжүүлэх төсөл, хөтөлбөрийн тухай бүр Засгийн газрын түвшинд хэлэлцсэн зээлийн гэрээ, хэлэлцээрийг байгуулж ажиллахаар төлөвлөж байна.

Азийн хөгжлийн банкны 22-23 оны санхүүжилтийн ерөнхий хөтөлбөрт багтаж буй төслүүдийг Азийн хөгжлийн банкнаас хамтран санхүүжүүлэх боломжтой талаар мэдэгдсэн бөгөөд Шинэ сэргэлтийн бодлоготой уялдаж буйн дээр уг ерөнхий хэлэлцээрт багтаж, аюулгүй, шуурхай худалдааг дэмжих уян хатан нэгдсэн хилийн үйлчилгээ төсөл, Эрдэнэбүрэн Мянгад Улиастайн цахилгаан эрчим хүчний дамжуулах шугам зэрэг төслүүд нь боомтын сэргээн босголт болон эрчим хүчний сэргээлтийн чиглэлтэй уялдаа холбоотой байна.Түүнчлэн энэхүү санхүүжилтийн ерөнхий хэлэлцээр батлагдсанаар 22-23 онуудад төсвийн дэмжлэгийн зориулалтаар 200 хүртэлх сая ам долларын хөнгөлөлттэй нөхцөлтэй зээлийг авч ашиглах боломжтой юм.

Иймд асуудлыг хэлэлцэн шийдвэрлэж өгнө үү.

Анхаарал тавьсанд баярлалаа.

**Ж.Ганбаатар:** Жавхлан сайдад баярлалаа. Ажлын хэсгийг танилцуулъя. Сангийн сайд Болдын Жавхлан, Сангийн яамны Санхүүгийн бодлогын газрын дарга Сүх-Очир байна уу? Хажуу талын хэлэлцүүлэг дээр байгаад байна уу? Жавхлан сайд явах гэж байна уу, гарах байна уу? Тэгэхээр чинь асуултад хэн хариулах билээ? Тэлмүүн урагшаа суучих. Ядаж тэр ширээ рүү суу. Одонтуяа, Цэдэвсүрэн Боловсролын яамны Төрийн нарийн бичгийн дарга, Ганбаатар, Ням-Очир Боловсролын яамнаас, Зам, тээврийн хөгжлийн яам Батболд. Батболд дарга байна уу? Энэ 2,3 газар хуваагдаад байгаа юм байна. Хажуу талд бас өрийн юутай холбоотой хэлэлцүүлэг дуусаагүй байна. Эрчим хүчний яам, Нийслэлийн Тамгын газар гэсэн бүрэлдэхүүнтэй ажлын хэсэг ирсэн байна.

Танилцуулгатай холбоотойгоор асуулттай Байнгын хорооны гишүүд нэрсээ өгөхийг хүсье. Дараа нь үг байгаа. Би сүүлд нь хэлнэ. Оюунчимэг гишүүн асуулт асууя.

**М.Оюунчимэг:** Саяхан Улсын Их Хурлын чуулган дээр Их Хурлын дарга 1 хүнд ноогдох энэ өр төлбөр бүр дийлдэхгүй болгоход анхаарах хэрэгтэй байна шүү гээд анхааруулж байсан л даа. Энэ яах вэ, энгийн хэлэлцээр гээд сая хэлж байна. 2022 онд 270 сая ам доллар-аас хэтрэхгүй байх гээд одоо 2022 он, 7 сарын 1 гээд бараг тал нь дуусаж байна л даа. Тэгэхээр энэ хугацаанд яг энэ хүүтэйгээр энэ 270 сая америк долларыг хэлэлцээрээр нь батлаад энэ ондоо багтаагаад авна гэж тооцоолж байгаа юм болов уу? Ер нь энэ Азийн хөгжлийн банкны зээлийг үр ашигтай зарцуулах, яг нэн шаардлагатай зүйлд нь хэрэглэх энэ тэрдээ бид одоо жоохон өөрчлөлт хийх хэрэгтэй байна. Өмнө орж ирсэн хөдөө орон нутагт хэдэн аймагт хоршоо байгуулах, малын хашаа гэдгээр орж ирээд дэмжигдээгүй. Жишээ нь буцсан. Тэр зээл энэ дотор жишээ нь явж байгаа юу, үгүй юу нэгт.

Хоёрт нь энэ Нийслэл Улаанбаатар хотын гэр хорооллыг цогцоор нь шийдэж, тодорхой төсөл хөтөлбөр хэрэгжүүлж, гадаадын зээл тусламжаар энэ асуудлыг шийдэх үүрэг даалгаврыг сая Монгол Улсын Ерөнхий сайд холбогдох албан сайд нарт өгч байх шиг байна. Ер нь энэ хүн амын маань бараг 70 гаруй хувь нь амьдарч байна. Энэ КОВИД, цар тахлын 2 жилийн хугацаанд хамгийн их ядуурлын эгнээ рүү бүр 20 хувь нь тэр арай нэг дээгүүр шатны шугам дээр байсан бол одоо бүр тэр доод шугам руу ороод бараг хүн амын 40-50 хувь нь өнөөдөр ядуурлын эгнээнд орох тийм магадлал маш өндөр болчихсон, бараг орчихсон байна гэдэг судалгааг Үндэсний статистикийн газрын мэдээллээр гараад байна л даа.

Тэгэхэд бид нар одоо энэ яг орж ирж байгаа зээлийг зөв юм руу нь, тэр ундны ус, агаар, хөрсний бохирдлоос хамгаалах, халуун тэр шугам хоолойг нь татах гээд зөв юм руу оруулж хөрөнгө бас хийх, хүнээ, хөгжлөө дэмжсэн асуудлууд хэрэгтэй байгаа юм.

Энэ дээр хэрвээ бид энийг дэмжигдээд орж ирлээ гэхэд яг Шинэ сэргэлтийн бодлогын хүрээнд аль чиглэл рүү, яаж зарцуулах гэсэн төлөвлөгөөг Засгийн газар дээрээ ярьсан бэ? Яг тодорхой мэдээлэл авахыг хүсэж байна. Энэ бол энгийн хэлэлцээр, ерөнхий хэлэлцээр гээд тэгж байна л даа. Тэгэхдээ энэ бүхийг авах нь цаана нь Азийн хөгжлийн банк энэ Дэлхийн банкны зээлүүд чинь маш нарийн заалттай байдаг шүү дээ. Яг энд зарцуулна гэдэг юм уу. Яг энэ жишиг эмнэлэг барихад зарцуулна. Нэг, хоёрдугаар үе шатанд ийм байна гээд. Тэгэхээр одоо энэ орж ирж байгаа энэ зээлийг яг юунд зарцуулъя гэж байгаа юм? Эсвэл гааль хэлээр орж ирэх хөнгөлөлттэй холбогдох юм уу? Энэ дээр яг бодит мэдээллийг би эхлээд авахыг хүсэж байна. Дараа нь тодруулъя.

**Ж.Ганбаатар:** Баярлалаа.5 номер хариулъя. 5 номер нэрээ хэлээд, албан тушаалаа хэлээд хариулъя. Сонссон уу? Сая сонссон уу? Чи дараад байна, жоохон байж бай миний дүү.

**Б.Одонтуяа:** Санхүүгийн бодлогын газрын Өрийн удирдлагын хэлтсийн дарга Одонтуяа. Азийн хөгжлийн банкны ерөнхий хэлэлцээрийн хүрээнд 650 сая доллароос 2022 онд 270 сая доллар, 2023 онд 385 сая долларын эх үүсвэр хуваарилагдсан байгаа. Үүнээс энэ жилийн сүүлээр 100 сая долларын төсвийн дэмжлэгийн зээлийг авч ашиглахаар хүлээгдэж байна. Таны дурдсанчлан Азийн хөгжлийн банкны тусдаа бие дааж.

**Ж.Ганбаатар:** 650 биш 655 биз дээ?

**Б.Одонтуяа:** Тийм. 655 сая доллар.

**Ж.Ганбаатар:** 5 сая чинь их мөнгө шүү. Маш их мөнгө. 655 биз дээ тээ?

**Б.Одонтуяа:** Тийм 655 сая доллар. Уур амьсгалд дасан зохицох чадвартай мал аж ахуйн төсөл гээд Азийн хөгжлийн банкны 20 сая долларын хөрөнгөөр хэрэгжүүлэх төслийн зээл. Мөн тогтвортой аялал жуулчлалыг хөгжүүлэх хоёрдугаар үе шатны төслийн зээлүүд бол энэ ерөнхий хэлэлцээрийн хүрээнд орж тооцогдохгүй тусдаа Их Хурлаар батлуулахаар хүлээгдэж байгаа.

**Ж.Ганбаатар:** Өөр олон зүйл л асуух шиг болсон доо. Сайн сонсоорой. Оюунчимэг гишүүн тодруулъя.

**М.Оюунчимэг:** Эдийн засгийн байнгын хороон дээрээ манай Сангийн яамныхан маань мэдээллээ жоохон дэлгэрэнгүй бас сайн өгчихвөл зүгээр байна. Төсвийн дэмжлэг гээд энэ 22 оны үлдэж байгаа энэ 6 сарын хугацаанд 100 сая америк доллар гэж байна. Төсвийн дэмжлэг гэдэг дээр яг юуг хэлж байгаа вэ? 23 оны тэр 185 сая гэдэг дээр жишээлбэл яг энийг юунд зарцуулахаар төлөвлөж байгаа вэ? Одоо яг энэ тооцоонууд гарахдаа одоо яг Монгол Улсад юу хэрэгтэй байна гээд. Өчигдөр би жишээ нь Холбооны Бүгд Найрамдах Герман улсын Бундесдагийн гишүүдтэй уулзахад өнөөдөр Герман энэ үнэ ханшийн өсөлтөөс иргэдээ хамгаалах, эдийн засгаа аврах хэлэлцүүлэг, бүх анхаарал төсөв мөнгө зөвхөн тийшээ явж байна гэж ярьж байна л даа.

Бид нар одоо яг ингэх цаг нь болчхоод байна шүү дээ. Үнэ ханшийн өсөлт үнэхээр иргэдэд маш хүнд тусч байна. 9 сард бас ч амаргүй байж магадгүй гээд ярьж байгаа. Бодит зүйлтэйгээ нүүр тулаад яг тэр рүүгээ чиглэсэн төсвийн дэмжлэг, арга хэмжээнүүд авах хэрэгтэй байна. Тэгэхээр энэ дээр тодорхой мэдээлэл өгөөч.

**Ж.Ганбаатар:** Жавхлан сайд хариулъя.

**Б.Жавхлан:** Баярлалаа. Оюунчимэг гишүүний асуултад хариулъя. Ярьж байгаа агуулгатай бол би санал нийлж байна. Яг ийм зорилгоор саяын таны дурдсан төсвийн дэмжлэг нь явах юм байгаа юм. Энэ жил төсвийн дэмжлэг Азийн хөгжлийн банкин дээр ер нь 100 сая доллар орчим бид нар хөөцөлдөж байсан юм. Энийг нь нэмээд 200 болгож байгаа юм. Тэгэхээр энэ 200 сая доллар буюу одоогийн ханшаар бол 300-гаад тэрбум төгрөг. Төгрөгийн эх үүсвэр нь төсөв талдаа дэмжлэг болоод явна. Долларын эх үүсвэр нь бидэнд хамгийн чухал байгаа юм. Долларын эх үүсвэр. Долларын эх үүсвэрээ бид нар Төв банкин дээр байршуулна. Төв банкны валютын нөөцийг энэ хэмжээгээр одоо зузаатгана гэсэн үг.

Нөгөө бидний одоо 4,5 сард ярьж танилцуулж байсан. Ойрын хугацаанд олж болох Төв банкны зүгээс тэр, Засгийн газрын зүгээс тэр, хувийн сектороос, арилжааны банкнуудаас, манай гадаад экспортоос олж ирэх бүгд нийлээд бид нар ойрын хугацаанд энэ жилдээ 1 тэрбум доллароор валютын нөөцөө…/минут дуусав./

**Ж.Ганбаатар:** Гүйцээж хариулъя гэж үү?Жавхлан сайд гүйцээж хариулъя.

**Б.Жавхлан:** Тийм учраас энэ удаагийн төсвийн дэмжлэг 200 сая доллар нь сая би хэллээ. Төгрөг нь төгрөг дээрээ, долларын эх үүсвэр нь Төв банкны валютын нөөц дээр одоо яг тулчихсан маш одоо хэрэгцээтэй зүйл юм. Энэ нь мэдээж Төв банкны валютын нөөцийг одоо хангалттай хэмжээнд тогтвортой барьснаар валютын ханш болон Төв банкны одоо гол зорилтот макро параметрүүд, инфляц ч гэсэн мөн одоо зорилтот түвшин рүүгээ аваачих, энийг дагаад эдийн засаг өөрөө тогтворжих, дамжаад төсвийн орлого төвлөрөлтөд ч бас эергээр нөлөөлөх гэсэн ийм зорилтуудын хүрээнд бид энд одоо төлөвлөж оруулж байгаа юм.

Бусад та сая 300 гаруй сая долларын Азийн хөгжлийн банкны 23 онд төлөвлөх төслүүдийн талаар жагсаалт асуулаа тэрэн дээр нэмэлт мэдээллийг Сүх-Очир орж ирсэн ? Сүх-Очир дарга хэлчих.

**Ж.Ганбаатар:** Чинзориг гишүүн асуулт асууя.

**С.Чинзориг:** 2,3 зүйл байна Жавхлан сайд. Одоо бид нар чинь өрийн таазтай энэ хэмжээ чинь бол одоо 51 байгаа л гэж яриад байгаа л даа Сангийн яам. Яг одоо тэр нь яг 51 байгаа юм уу? Хэд байгаа юм? Одоо энэ 655 сая долларын зээл авах тухай асуудал яригдаж байгаа юм байна. Тэгвэл өрийн маань тааз одоо хэд болох юм? Дал дотроо одоо багтаж байгаа юу, үгүй юу гэдгийг тодруулж хэлээч.

Хоёр дахь асуудал энэ мэдээллийг чинь харахлаар. Уг нь дэлгэрэнгүй мэдээлэл уг нь өгдөгсөн. Та нар яагаад ерөнхий мэдээлэл өгсөн юм? Яг одоо төсөлд нь ямар төслүүдэд зарцуулах гэж байгаа юм бэ? Ядаж зөвлөх үйлчилгээний зардал нь хэдэн хувь байх юм? Эд нар гээд уг нь харж болдог л доо. Энэ чинь бол ерөнхий мэдээлэл өгчихсөн байх юм. Ерөнхий мэдээлэл өгсөн байх юм. Энэ одоо юу юм? Боловсролын яам одоо суугаад байх юм. Боловсролын яам одоо юуг нь авах гэж байгаа юм? Яг одоо ямар төсөл хэрэгжих гээд байгаа юм гэдэг нь? Үгүй бол одоо 100 хувь бүгдээрээ төсвийн санхүүжилт юм уу? Энийг сайн тодорхой болгож хэлээч.

Хоёр дахь асуудал нь энэ хэвлэл, мэдээллээр энэ сошиалаар харахлаар чинь баахан улсууд л Их Хурал Хятадаас асар их хэмжээний урт хугацаатай, 50 жилийн ч энэ хугацаатай зээл авах гэж байна, газар нутгаа худалдах гэж байна, тусгаар тогтнолд аюул занал учруулж байна, Засгийн газрыг огцрох шаардлага өглөө. Их Хуралд өглөө. Их Хурал шийдэхгүй бол Их Хурлыг тараах асуудал ярина гээд систем судлаач гээд Банзрагч гээд хүн л сүүлийн 2,3 хоног бол фэйсээр, сошиалаар яриад байх юм. Яг одоо тийм бодитойгоор тэр Засгийн газраас тийм зээл авах гэж байгаа юм байгаа юм уу, үгүй юм уу? Байгаа бол байгаа, байхгүй бол байхгүй гэдгийг нь олон түмэнд зөв мэдээлэл өгчихмөөр байх юм. Тэгээд л 5 дахиас хойш л энэ фэйсээр чинь нам дээр ч очоод шаардах бичиг өглөө. Их Хурлын даргад ч бичиг өглөө. Өнөө өглөө бас л Их Хурлын даргаас намаас хариугаа авах гэж байна. Аль нь ч одоо хариу өгөхгүй байна.

Хэрвээ Их Хурлын гишүүд энэ одоо зээлийг батлах юм бол үе удмаар чинь та нарыг одоо Монголын ард түмэн цээрлүүлнэ эд нар гээд л заналхийлээд байгаа юм уу яагаад байгаа юм? Ийм юм яриад байх юм. Энэ дээр одоо Засгийн газар тодорхой юм бас хариу өгчихмөөр байна шүү дээ. Яг одоо Хятадаас тийм урт хугацааны, асар хэмжээтэй зээл авах гэж байгаа л гэж яриад байгаа юм. Тийм юм байгаа юу, үгүй юм уу? Их Хурал дээр бидэнд бол мэдээлэл алга. Яг одоо Хятад улсаас ойрын хугацаанд зээл авах гэж байгаа тийм их хэмжээний, урт хугацаатай, 50, 60 жилийн хугацаатай зээл авах гэж байгаа юм бол яригдаагүй. Бид нарт мэдээлэл алга. Тэр талаар одоо засаг дээр одоо мэдээлэл байгаа юм уу, үгүй юм уу? Хэрвээ үгүй бол энэ улсууд чинь олон түмнийг айлгаад, сүрдүүлээд, худлаа мэдээллээр буруу мэдээллээр үймүүлээд байгаа юм уу? Энэ дээр нь бас тодорхой хариу өгөөд бас тайлбар хэлчихмээр байх юм.

Энэ зээлийг ерөнхий хөтөлбөр л гээд байгаа юм. Яг юунд зарцуулах юм? Тодорхой төсөл хөтөлбөр рүү зарцуулах юм уу? Төрөөр ярихдаа Шинэ сэргэлтийн бодлого, дэд бүтэц, эрчим хүч рүү орох юм шиг юм яриад байх юм. Үгүй бол одоо яг тэр төсвийн санхүүгийн дэмжлэг юм уу? Яг тэрийгээ тодорхой хэлээч. Ямар үр дүнтэй төсөл болох гээд байгаа юм бэ гээд. Бид нар мэдээлэл байхгүй. Энэ мэдээллийг чинь харахлаар 2-хон хуудас л юм байна шүү дээ. Ерөнхий л юм байна шүү дээ.

**Ж.Ганбаатар:** Жавхлан сайд.

**Б.Жавхлан:** Энэ маш ойлгомжтой байгаа. Энэ чинь ерөнхий гэрээ шүү дээ. Ерөнхий гэрээ учраас ерөнхий мэдээлэл байгаа. Өөрөөр хэлбэл Азийн хөгжлийн банк Монгол Улсад энэ 655 сая доллар өгөхөөр бид нар борд дээр ерөнхий дүнг чинь баталчихсан шүү. Та нар энийг авах юм уу, үгүй юу гэдгийг Их Хурлаараа одоо шийдүүлчхээд ир. Ингээд бид тийм л зарчмаар явдаг шүү дээ. Одоо энэ 655 бид Их Хурлаараа оруулж батлуулаад эрхээ нээлгээд Засгийн газар өгөх үү, үгүй юу гэдгээ шийдүүлээд. Авах уу, үгүй юу гэдгээ. Тэгээд Засгийн газар нь энэ дотроо ямар ямар төслүүдээ бид нар багтааж оруулах вэ гэдгээ шийдээд эргээд Их Хурал руу орж ирнэ.

Тэр үед төслийн санхүүжилт бүрээр дэлгэрэнгүй мэдээллүүдийг өгнө. Бид нар яг тийм л зарчмаар явдаг. Энэ зарчмаараа л явж байгаа. Ийм ерөнхий мэдээлэл. Харин тэрэн дотор би зүгээр нэмж хэлсэн зүйл нь ойрын хугацаанд энэ шаардлагатай байгаа н төсвийн дэмжлэгийн 200 сая долларын эх үүсвэр нь бид нарын одоо Төв банкны гадаад валютын нөөц дээр хэрэгтэй байна гэдгийг би нэмэлт мэдээлэл өгсөн байгаа. Тэгэхээр энэ чинь өөрөө ерөнхий гэрээ учраас тэрийг одоо соёрхон баталж өгнө үү. Эрх нээж өгнө үү л гэж байгаа юм. Ийм дарааллаараа явна.

Ер нь төсвийн эцсийн эрх мэдлийг Их Хурал дээр л шийддэг. Их Хурал маань шийддэг. Бид нар ийм хуультай. Бид нар жил, жил болгон гадаад зээл авах эрх, энэ бүх зүйлээ, хязгааруудыг Төсвийн хуулиараа дамжуулаад Их Хурал дээрээ батлуулаад ингээд явдаг юм байгаа юм. Хятадаас ч бай хаанаас ч бай тийм их хэмжээний одоо зээл авах эсэхийг Их Хурал дээр л шийднэ. Засгийн газар энэ дээр саналаа оруулж ирээд явдаг. Тэрийг одоо Их Хурал дээр шийдэх нь битгий хэл Засгийн газар дээр ч тэрийг одоо төлөвлөсөн зүйл байхгүй, ойрын хугацаанд Хятадаас тийм их хэмжээний зээл авах шаардлага ч байхгүй, тийм хүсэлт ч гараагүй, хаана ч, ямар ч тийм төсөөлөл байхгүй.

Энэ бол миний бодлоор өнөө энэ цаг үеийн улс төрийн нөхцөл байдал, Үндсэн хуулийн нэмэлт, өөрчлөлт энэ гээд эдгээр асуудлуудтай холбоотой ийм улс төрийн зорилготой. Үндсэн хуулийн нэмэлт, өөрчлөлттэй уялдуулж энийг үймүүлэх гэсэн олон нийтийн санаа бодлыг өөр зүйл рүү хандуулж ийм зорилготой явж байна л гэж ингэж харж байгаа юм. Энэтэй холбоотойгоор өнөөдөр бид одоо хажуугийн танхимд Монгол Улсын Засгийн газрын өр, Монгол Улсын нийт өрийн тухай мэдээлэл, төлбөрийн тэнцлийн өнөөгийн гүйцэтгэл, цаашид төлбөрийн тэнцлийг сайжруулах талаар Засгийн газрын авч хэрэгжүүлэх арга хэмжээ, төсөл арга хэмжээнүүдийн талаар олон нийтэд нээлттэй хэлэлцүүлэг, мэдээллийг өгөөд сууж байна.

Тэр одоо бүр 1 их наяд юань гэдэг чинь одоогийн ханшаар энэ чинь 400 гаруй их наяд төгрөг шүү дээ. Тэгэхэд манай дотоодын нийт бүтээгдэхүүн тэр ярьж байгаа дүнгээс чинь 10 дахин бага, төсөв маань тэрнээс бараг 20 дахин бага ийм дүнтэй байгаа юм. Хаанаас яаж санаанд нь багтаж тийм дүн гаргаж ирж ингэж ярьдаг юм.

Тэгэхээр тэр бол ерөөсөө огт худлаа мэдээ бөгөөд тийм ямар ч Засгийн газар дээр төлөвлөсөн зүйл, харж байгаа ямар ч тийм зүйл байхгүй, тийм ч шаардлага байхгүй байгаа.

**Ж.Ганбаатар:**Тэр тэгэхдээ энэ жилийнх нь тэр 300 хэдийнхээ бас задаргааг яачих. 200-г нь юань, төсвийн алдагдал нөхөх гэж байгаа юм байна. Үлдсэнийгээ яах юм, ер нь бас дараа жилийнх нь ч гэсэн тэр. Ер нь бол сонсогдож байгаа зүйлүүд бол байгаа шүү дээ. Тэр зам харгуй, түгжрэл гээд тэрийгээ бас тодорхой юм хэлчих хэрэгтэй л дээ. Энхбаяр биш, Чинзориг гишүүн тодруулъя.

**С.Чинзориг:** Бид нар чинь нөгөө зааланд болохлоор саяхан л ярьсан даа. Энэ гаднын зээл тусламжийн менежментээ сайжруулахгүй бол болохгүй байна. Гаднаас авч байгаа зээл, тусламжийн дийлэнх нь буцаад импортыг дэмждэг, зээл өгч орныхоо экспортыг дэмждэг, ийм чиглэлээр явчхаад байна. Дээр нь төсвийн зээл аваад, төсөв дээр асар өндөр ачаалал бол ирээд байна. Үүнээс бид одоо болих ёстой нь энэ өрнийхөө менежментийг өөрчилье гээд л баахан ярьж ярьчхаад. 1 алхаад нөгөө талын зааланд нь орж ирээд 200 сая долларын төсвийн зээл авъя гээд байхаар чинь одоо бид ер нь яах юм бэ? 1 юм ярьдаг,1 алхаад л нөгөөдхөө эргээд л ярьдаг. Ингэж одоо болох юм уу Жавхлан сайдаа? Би бол буруу л гэж бодож байгаа юм. Та түрүүн бол маш зөв юм ярьсан шүү дээ. Тэгчхээд тэрнийхээ эсрэг л одоо үг, үйлдэл зөрөөд байхад чинь одоо бид цаашаа яаж явах юм бэ?

**Ж.Ганбаатар:** Жавхлан сайд хариулъя. Тодруулгад хариулж байгаа та 1 минут байгаа.

**Б.Жавхлан:** Чинзориг гишүүний асуултад нэмж хариулъя. Та түрүүн өрийн таазтай холбоотой асуусан. Өрийн таазын хувьд 21 оны жилийн эцсээр бол бид ер нь бол 51 хувьд багтааж гарсан байгаа. Энэ бол одоо бодит эдийн засгийн статистик. Өрийн тааз маань бол гүйцэтгэл 51 хувьтай. Тааз маань 70 хувьтай байгаа. Энэ нь мөнгөн дүнгээрээ 1.5 тэрбум доллар орчим. Энэ жилийн хувьд шүү. Энэ 655 сая доллар бол бид бүгдийг нь ашиглана гэсэн үг биш. Эрхээ нээнэ. Энэнийхээ хүрээнд бид нар төслүүдээ оруулж ирээд эргүүлээд одоо Засгийн газар дээр оруулж ирнэ. Энэ дээр бид фильтерийн хувьд бол маш тодорхой болсон байгаа шүү дээ. Цаашид өсөн нэмэгдэх энэ өрүүдээ бид зөвхөн Шинэ сэргэлтийн бодлогын хүрээнд Их Хурлаар батлуулсан төсөл арга хэмжээнүүддээ л зориулна.

Энийгээ Засгийн газар дээр дахиж эрэмбэлж байгаад ойрын хугацаанд нэн шаардлагатай төлбөрийн тэнцэл, эдийн засаг, дотоодын бүтээгдэхүүнээ өсгөхөд аль нь нэн хэрэгцээтэй байна тэрийгээ эрэмбэлж байгаад тэрнээсээ яг энийг нь энийг нь санхүүжүүлье л гэж оруулж ирнэ. Тэрнээс одоо гадуур өөр ямар тийм…/минут дуусав./

**Ж.Ганбаатар:** Энхбаяр гишүүнийг асуухаас өмнө би энэ Ганбат даргаас энэ танилцуулгатай холбоотой 2 өгүүлбэрийг асуугаадахъя л даа.

Энэ зээл авахад энэ шат дамжлага их гээд. Энэ танилцуулгын 1 дүгээрт зүйл дээр байгаа юм. Шат дамжлага их байна гээд. Санхүүжилтийн ерөнхий хэлэлцээр батлагдсанаар дээр дурдсан шат дамжлагууд буурч эрх зүйн хүрээнд хөнгөвчилж албан ёсны туслалцааг цаг хугацаанд нь үр дүнтэй зарцуулах бүрдэнэ гээд. Сайд болохлоор ингэж орж ирнэ гээд. Миний энэ одоо танилцуулгыг харахлаар нийт дүнгээр нь батлуулаад задаргааг нь Засгийн газар өөрөө шийдчих юм байна уу гэж л энд ингээд энэ ойлгогдоод байна л даа. Ганбат дарга энэ танилцуулгын энэ 2 өгүүлбэр юу юм бол? Шууд одоо энэ танилцуулга гээд. Одоо уншъя гэхээр чинь өнөөгийн хууль, эрх зүйн орчин, гадаадын зээл хөрөнгөөр хэрэгжүүлэх төсөл бүрийн зээлийн хэлэлцээрийг соёрхон батлуулахад Засгийн газраар 2 удаа, Улсын Их Хурал, Байнгын хороогоос 4-5 удаа. Таны бичсэнийг уншиж байгаа шүү танай. Их Хурлын нэгдсэн чуулганаар 1 удаа хэлэлц тэгвэл энэ 1 төслийн хэлэлцээрийг батлуулж эхлэхэд 8-12 сар шаардагдаж байна. Энийг одоо багасгана гэсэн санаа юм уу? Энэ ямар юм бол? Хэн гэнээ? 7 номер хариулъя.

**Б.Сүх-Очир:** Ганбаатар гишүүний асуултад хариулъя. Сангийн яамны Санхүүгийн бодлогын газрын дарга Сүх-Очир.Тусгайлсан зээлийн хэлэлцээрийг нэг бүрээр нь оруулж ирэхээр одоо энэ чинь 655 сая ам. доллар үнийн цаана бол 200 сая ам доллар бол төслийн дэмжлэг, 450 сая ам долларын бол тодорхой хэмжээний төсөл хөтөлбөрүүд байгаа юм. Энэ дээр бол одоо бид нар Азийн хөгжлийн банктай яриад явж байгаа. Тусгайлсан зээлийн хэлэлцээр нэг бүрээрээ орж орохоор удаад байгаа юм. Тэгэхээр одоо бол санаа нь ерөнхий хэлэлцээрээ аваад 650 явчихна. Буцаад тусгайлсан зээлийн хэлэлцээрүүдийг энэ төслийнхөө жагсаалтдаа буцаагаад дахиад ороод ирэх юм. Өөрөөр хэлбэл 10 удаа 10 зээл тус тусдаа орж ирж, 20 орж ирэх байсан юмыг бид нар 2 удаагийн оролтоор орж ирж байгаа учраас шат дамжлагыг нь багасгаж байгаа юм л гэж байгаа юм. Буцаж Их Хурал руу орж орж ирнэ гэдэг нь үнэн.

**Ж.Ганбаатар:** Уншаад үзэхээр нэг дүн батлуулчхаад л цаашаа 655-аа яаж шийдэхийг засаж шийдчихнэ гэсэн ойлголт энэ танай тайлбар дотор чинь байна шүү. Тэгэхлээр энийгээ засаарай гэсэн үг. Ам чинь бичигтэй гээд зөрөөд байна шүү дээ. Энхбаяр гишүүн асуулт асууя.

**Б.Энхбаяр:** Би энэ яг Ганбаатар дарга шиг л адилхан байр суурьтай асуулт асуух гээд байна л даа. Эхлээд одоо энэ шат дамжлагыг нь багасгах гээд бөөнд нь боогоод ороод ирчихсэн гээд байх юм. Үгүй, бид нар чинь зээл авч байгаа шүү дээ. Зээл дээр авах гэж байгааг бид нар төлнө шүү дээ. Энэ дээр залхуурна гэж юу байсан юм. Их Хурлын бид нарын цаг завыг бараг хэмнэх гээд олон дахин хуралдуулж хэлэлцүүлэхгүй гээд бөөнд нь боочихсон юм гэдэг юм яриад байна шүү дээ. Бид нар залхуураад байгаа юм байхгүй. Бид нарыг одоо энэ зээл авах дээр бид нар энэ хуралдахгүй, залхуурч байгаа юм байхгүй. Харин нухацтай үзмээр байна. Одоо энэ 655 сая долларын авах гэж байгаа гээд танилцуулга чинь байна шүү дээ. Ерөөсөө ийм 2-хон нүүр байна танилцуулга нь. 1 ийм нүүртэй ийм хагас. Энэ төсөл ямар төслүүд дээр, энэ юунд авч байгаагаа яахаараа Их Хурлын гишүүдэд ингэж нуугаад байгаа юм? Энэ чинь бол таалагдахгүй байна. Энэ чинь бид нарын хувь хүмүүс танилцуулж байгаа асуудал биш шүү дээ. Бид нар чинь ард түмний төлөөллийн дээд байгууллага. Энэ зээлийг чинь ард түмэн төлнө шүү дээ.

Тэгээд юунд зарцуулах гэж байгаа юм гэдгийг бид нарт яагаад нуугаад байгаа юм? Д араа нь Засгийн газар өөрөө түүгээрээ задаргааг нь шийдчих юм гээд. Одоо энэ задаргааг нь сая танилцуулга юмнуудыг нь аваад үзсэн чинь энэ 655 сая долларын дөрөв дэх асуудал дээр уур амьсгалын өөрчлөлт гэхэд 100 сая доллар тавьчихсан байна. Энэ өмнө нь орж ирж буцаагддаг малын хашаа мөн үү? Өмнө нь тэр малын хашаа Азийн хөгжлийн банкнаас зээл авъя гэдэг чинь уур амьсгалын өөрчлөлт гэдэг нэртэй орж ирсэн шүү дээ. Уур амьсгалын өөрчлөлт гэдэг нэртэй орж ирсэн. Энэ малын хашаа чинь унангуут нь дэмжигдэхгүй болонгуут нь дахиад одоо бүр өөр юмнуудад хавчуураа замын түгжрэл гэсэн Их Хурлын гишүүд дэмжихгүй яадаг юм гэдэг юман дотор нь оруулж ирж дэмжүүлэх гээд байгаа юм уу? Хэрэв тэр малын хашаа орж байгаа бол би бол дэмжихгүй. Өмнө ч дэмжээгүй. Тэр чинь 15 сая доллар байсан. Одоо 100 сая доллар гээд тавьчихсан байна шүү дээ.

Энэ зуун сая доллар яг юу юм бэ? Малын хашаа байгаа юу, байхгүй юу. Хэрэв энэ малын хашаа дахиад энэ нууж байгаад батлах гэж байгаа бол энэ бол ёстой жинхэнээсээ хулгай хийх гэж байна.

**Ж.Ганбаатар:** Сүх-Очир чинь эхлээд ингэ. Тэр 655-ынхаа задаргааг. Сая чи ингэлээ шүү дээ. 200 сая нь төсвийн дэмжлэг. 455 нь төсөл хөтөлбөр гэж дуугарлаа шүү дээ. Тэгэхээр тэрийгээ хэл. Тэрэн дотор чинь, яг төсөл хөтөлбөр дотор чинь яг хэд хэдэн юунд зарцуулагдаж байгаа гээд хэл. 200 сая нь мэдээж одоо 23 оны төсөв хэлэлцэж эхлээгүй байх. Алдагдалтай юм уу, алдагдалгүй юм уу тэрийг одоо мэдэхгүй шүү дээ. Энэ чинь 22, 23 оны хэлэлцээр гээд та нар нийт том дүнгээр хийх гэж байгаа гээд байна.

Хоёрдугаарт наад Их Хурлын процессыг одоо багасгах гэж байгаа, богиносгож байгаа гэчихсэн тийм үг, өгүүлбэрээр тайлбарла. Юу хэлсэн юм? Танилцуулга дотор та нар юу яриад байгаа юм энэ одоо? Бид нарын эрх мэдэлд халдаад байгаа юм уу? Тэгээд Энхбаяр гишүүний асуултад хариулъя. 7 номер.

**Б.Сүх-Очир:** 655 сая ам долларын 200 сая бол төсвийн дэмжлэг. Энэ дотроо дахиад 100 сая нь сая Энхбаяр гишүүний асуусан уур амьсгалын өөрчлөлтийн эсрэг гэдэг. Энэ агуулга нь юу вэ гэвэл төсвийн дэмжлэг шууд ороод ирэхгүй. Бид нар бас бодлогын матрицуудыг. Дараах жилүүдэд бид нар иймэрхүү арга хэмжээ авна гэсэн бодлогын матрицуудыг Азийн хөгжлийн банктай тохиролцдог. Энэ дээрээ бол уур амьсгалын чиглэлийн бодлогын зорилтууд орж ирнэ л гэсэн агуулгатай.

Түүнээс биш өмнө нь орж ирсэн уул уур амьсгалд дасан зохицох мал аж ахуйн гэсэн төсөл бол ийм биш. 650-ын 200 тэрбум төсвийн дэмжлэг, 450 бол төслүүд байгаа. Одоогийн байдлаар Азийн хөгжлийн банктай урьдчилан ярилцаж байгаа төслүүдэд бол нэгдүгээрт нь бол Эрдэнэбүрэн, Мянгад, Улиастайн цахилгаан дамжуулах шугамын асуудал яригдаж байгаа. Энэ нь бол ойролцоогоор 140 сая ам. доллар. Энэ нь Шинэ сэргэлтийн бодлогод оруулсан.

Хоёрдугаарт нь 150 сая ам долларын бүс нутгийн авто замыг хөгжүүлэх төслийн асуудал яригдаж байгаа. Энэ бол Баруун бүсийн босоо, бас хөгжлийн Шинэ сэргэлтийн бодлого дээр байгаа асуудлуудтай холбогдож байгаа төсөл байгаа юм. Дахиад 100 сая ам долларын хилийн боомтуудын, Азийн хөгжлийн банктай бол ер нь боомтын шинэчлэлээр хамтарч ажиллая гэж байгаа. 100 сая ам доллар бол хилийн боомтуудын шинэчлэл гээд энэ дээр бол 100 сая ам доллар гээд явж байна. Үнэхээр 150, 140, 108 гэхээр 390 болж байгаа юм. Улаанбаатар хот бол Шинэ сэргэлтийн бодлоготой холбоотойгоор Нийслэлийн түгжрэлтэй холбоотой 50 сая ам долларыг бол тавьчихсан байгаа. Энэ дээр бол яг төсөл хөтөлбөрүүдийн бол ямар төсөл хөтөлбөр гэдэг дээр нь тусгайлсан зээлийн хэлэлцээр нь ороод ирнэ.

Шат дамжлагыг цөөрүүлсэн гэдэг тэр тайлбар дээр, редакц дээрээ бол бид нар дахиад яагаад байхъя. Эдгээр төслүүдийг нэг бүрчлэн тус тусдаа оруулаад ирэхээр одоо саяын дурдсан 5 зээлийг оруулаад ирэхээр ойролцоогоор 10-аар болчих эзэмшээд эхлээд л ер нь.

**Ж.Ганбаатар:** Наадах чинь Энхбаяр гишүүний хэлж байгаагаар Их Хурлын бүрэн эрх шүү дээ. Та нар яагаад энийг хялбарчилна гээд. Би бол ойлгохгүй байна л даа. Ямар нэгэн сул үггүйгээр хэлэхэд л одоо наадах чинь, уул нь бол одоо яваад ирчихсэн. Яагаад багцлаад хэлэлцэнэ гэсэн? Хэн ямар санал гаргаад багцлаад оруулна гэчхэв?

**Б.Сүх-Очир:** Өмнө бас ерөнхий зээлийн хэлэлцээгээр бас яваад ирдэг байсан юм. Энэ зарчмаар л явдаг байсан.

**Ж.Ганбаатар:** Үгүй үгүй тэр ер нь бол. Хариулчих дараа нь би өөрөө асуулт дээр хариулъя. Гүйцээгээд хариулъя. 7 номер гүйцээж хариулъя.

**Б.Сүх-Очир:** Өмнө нь бол яг энэ ерөнхий зээлийн хэлэлцээр Их Хурлаар орж ирээд, буцаад тусгайлсан зээлийн хэлэлцээр явдаг ийм процедураар л байсан. Зүгээр 2010, 20 онууд дээр заримдаа тусгайлсан зээл, ерөнхий зээлийн хэлэлцээр батлуулахгүй тусгайлсан зээлийн хэлэлцээрүүдийг нэг бүрчлэн ингэж явуулсаар байгаад тийм болгочихсон байсныг бид нар өмнө нь бүр 18,19 он, 17 онд ашигладаг байсан механизмаараа л ашиглаад оруулж ирсэн. Энэ дээр бол өөр шинэ зүйл бол байхгүй.

**Ж.Ганбаатар:** Үгүй байх аа, 16 оноос хойш бол тэгж нээх багцлаад зээл орж ирж байгаагүй шүү. Та хэдэн онд ажиллаж байсан юм мэдэхгүй байна. Би тэгэхлээр яах вэ ингээд явж болох байх. Гэхдээ гишүүд бол 655-ын чинь яг хэд нь хаана, хэд нь хаана гээд одоо л сонсож байна шүү дээ. Таны амнаас л сонсож байна. Түүнээс биш таны тараасан, энэ цонхоор тараасан танилцуулга дээр чинь байхгүй шүү дээ. Энхбаяр гишүүн болчихсон уу хариулт? Ж.Бат-Эрдэнэ гишүүн асуулт асууя.

**Ж.Бат-Эрдэнэ:** Гишүүд бараг ч хариулт авсан ч гэхэд бас хэцүү л болж байна даа. Би бас наад асуудлыг чинь л асуух гээд л байгаад байгаа юм. Яг юу юунд зарцуулах юм бэ гээд. Шинэ сэргэлтийн бодлогын хүрээнд асуудлуудыг л оруулж ирэх гээд л байгаа юм байна л даа. Одоо тэгээд л дуншаад л. Одоо яг юугаа оруулж ирж чадах юм, юугаа оруулах гээд байгаа юм, юугаа оруулахгүй үлдээд байгаа юм гээд л тэрийг чинь л авч үлдээд байна л гээд бид нарт хардлага үүсээд байна шүү дээ. Урьд өмнө бол санаачилгаараа орж ирээд тэр арван хэдэн ч билээ малын хашаа энээ тэрээ гээд л шүүмжлүүлээд больж байсан санагдаж байсан. Тэрнээсээ хаширчхаад байгаа юм уу? Одоо жишээ нь баруун босоо гээд өөрөө дутуу дуугарчихлаа. Баруун босоогийн юу юм? Баруун босоогийн авто зам юм уу? Баруун босоогийн төмөр зам юм уу? Яг баруун босоогийн аль руу нь оруулах гээд байгаа юм? Зам тээврийнхэн байна уу? Энд одоо боловсролынхон харагдаад байна. Боловсролынхон яг хэдийг нь авах гээд одоо өнөөдөр энэ дотор орж ирчхээд суугаад байгаа юм? Юундаа зарцуулах гээд суугаад байгаа юм?

Дээрээс нь Улаанбаатар хотод гээд тэгж байна. Улаанбаатар хотод юундаа бас зарцуулах юм? Үгүй, бүх юмнууд чинь бүдэг байгаа болохоор чинь энэ гишүүд асуугаад байгаа шүү дээ. Яг юунд зарцуулах юм тэр нь үр дүнтэй юм уу, үгүй юу? Өнөөдөр одоо хөрөнгө оруулалтын хуваарьт хамгийн нэн тэргүүний шаардлагатай нь юу юу байх юм гээд бид нар чинь хармаар байна шүү дээ. Тэгж байж одоо энэ зөвшөөрлийг чинь өгөх гээд байна шүү дээ. 655 ч юм уу, 650 ч юм уу гээд л яригдаад байх юм. 655 л бололтой л юм шиг байгаа юм. Амаараа хэлэхээрээ та нар чинь 650 гэчхээд яг цаасан дээр чинь 655 гээд л засаад л байгаад байгаа юм. Яг дэд бүтцийн салбар, зам тээврийн салбараар хэд нь гаргагдах юм? Хөдөө аж ахуй руу хэд нь гарах юм, боловсролын салбар руу хэд нь гарах юм, эрүүл мэнд рүү хэд нь гарах юм, Шинэ сэргэлтийн бодлого руу хэд нь гарах юм гэдэг юугаа тодорхойхон шиг хэлээд өгөөч. Юу юунд байх юм гэдэг чинь л одоо чухал харагдаад байна шүү дээ. Эсвэл зүгээр нүдээ аньж байгаад л бид нар 655-аар чинь батлаад өгчихөө дараа нь бид нар та нарт оруулж өгнө өө гээд байгаа юм уу? Тиймэрхүү л асуудал болоод байх шиг байна л даа. Энийг чинь тойроод л 4, 5 гишүүн л асуулаа шүү дээ.

**Ж.Ганбаатар:** Гишүүний асуултад хариулъя. Хэн хариулах вэ? 7 номер. 7 номер хариулъя.

**Б.Сүх-Очир:** Бүс нутгийн авто замын төсөл байгаа. Бат-Эрдэнэ гишүүний эхний асуултаас. Бүс нутгийн авто замын төсөл. Энэ 150 гэж байгаа. Энэ дээр яг юу юу орох вэ гэвэл одоогоор бид нарын ярьж байгаагаар Ховд Улаангом чиглэлийн 163 хатуу хучилттай зам, Алтай Улиастай болон Шинэ эргэлтийн бодлого дотор байгаа Цагаан нуур, Улаан байшинт, Завхан аймаг Нөмрөг, Улаангом чиглэлийн авто замууд, Алтай Бургастай гэсэн эд нар дээр бид нар яг ажиллаж байгаа юм. Одоо энэ 150 дотор багтаад эд нарын алийг нь явуулах вэ гэдгээ л ярьж байна гэсэн үг. Аз хөгжлийн банктай. Тэгэхээр энэ бол өөрсдөө Шинэ сэргэлт, Эрдэнэбүрэн, Мянгад Улиастай бол дахиад 140 гэж байгаа юм. Энэ бас Шинэ сэргэлт дотор орчихсон төсөл шүү дээ. Одоо нөгөөдөх Эрдэнэбүрэнгийн усан цахилгаан дамжуулах сүлжээ нь. Хятадаар бол усан цахилгаан станц нь баригдаад төвийн бүсийн төвлөрсөн системтэй холбох эсэх юм бол энэ Азийн хөгжлийн банкаар хийгдэнэ гэж ярьж байгаа гэсэн үг.

**Ч.Батзориг:** Бат-Эрдэнэ гишүүний асуултад хариулъя. Засаг даргын зөвлөх Батзориг. Улаанбаатар хотын авто замын түгжрэлийг бууруулахтай холбоотой цогц арга хэмжээнүүд явж байгаа. Үүний хүрээнд Дэлхийн банкны шугамаар манайх нийтдээ 17.5 километр замыг шинэчлэх болон өргөтгөх, үүнтэй холбоотой тээврийн ухаалаг систем, зам тээврийн мэдээллийн системийг болон төвүүдийг шинээр хийж байгаа. Энэ ажлын хүрээнд Азийн хөгжлийн банктай 2013 оноос хойш яригдаж байсан энэ Энхтайваны өргөн чөлөөтэй холбоотой уулзварыг дахин инженерчлэх, олон түвшний замыг өргөтгөх замаар нэвтрэх чадварыг сайжруулах гэж энэ яригдаж байсан. Энийгээ, бид нар Энхтайваны өргөн чөлөө нийтдээ 18.2 километр зам дээр олон түвшний уулзварын нэвтрэх чадварыг сайжруулаад, нийтийн тээврийг явах бололцоог хангах буюу одоо нийтийн тээврийн шинэчлэлийг энэ төв зам дээр хийхээр төлөвлөсөн төсөл байгаа. Нэр нь бол “Улаанбаатар хотын авто замын менежментийг сайжруулах төсөл”. Нийтдээ 1963 онд баригдсан, 72 онд баригдсан энэ Энхтайваны өргөн чөлөөг л ганцхан 6 эгнээтэй, 18.2 километр зам байгаа. Улаанбаатар хотын төвөөр явдаг. Үүнийг л одоо шинэчлэх асуудал байгаа.

Хоёр түвшний гэдэг маань үндсэндээ энүүгээр яах вэ, бид нар бас магадгүй нийтийн тээврийг одоогийн чиглэл дээр 28 чиглэл дээр явж байна. Энхтайваны өргөн чөлөөнд. Энийг 30 болгож нэмэгдүүлэхтэй холбоотой. Зүүн 4 зам, Баруун 4 зам, Офицеруудын чиглэлийн уулзварууд дээр бид нар шинэчлэл хийхээр төлөвлөж байна. Ер нь бол яг ТЭЗҮ бүрэн дуусаагүй байгаа байгаа.

Одоогийн байдлаар манай дээр тавигдсан хуваарилагдсан дүн нь 50 сая доллар байна.

**Ж.Ганбаатар:** Бат-Эрдэнэ гишүүн тодруулах юм байна. Өмнө нь бас Байнгын хороон дээр сануулаад хэлчихэд. Энэ 655 саяа 1 дүнгээр батлуулаад явчихлаа гэхэд буцаад задаргаанууд нь орж ирнэ гээд сайд чинь ч хэлээд байна. Та ч одоо хэлээд байна. Энийгээ яг бариад яваарай даа. Танилцуулгыг чинь уншихлаар бол 1 дүн батлуулаад л Засгийн газрын хуралдаанаар шийдээд явчихна. Жаахан хугацаа хэмнэх байж магадгүй. Гэхдээ энэ чинь буцаагаад Монгол улс төлөх учраас энэ чинь ард түмний төлөөлөл Их хурал энийг чинь мэдэх ёстой шүү дээ тээ? Та танилцуулга дээрээ юу ч бичээгүй. 65 сая гээд. Энэ танилцуулгын чинь хэлж байна шүү дээ. Амнаас чинь л 200 сая нь төсвийн алдагдал юм байна. 455 сая нь төсөл хөтөлбөр юм байна гэж ойлгож байна шүү дээ. Танилцуулга дутуу байгаа гэдэг чинь харагдаж байгаа юм.

Бат-Эрдэнэ гишүүн тодруулъя.

**Ж.Бат-Эрдэнэ:** Тэр араас чинь сая дэд бүтцийн асуудлууд, замтай холбоотой асуудлууд танилцуулаад байгаа чинь одоо хэн юм бэ? Зам тээврийн хүмүүс чинь хаачихсан юм? Эдийн засаг, хөгжлийн яамныхан чинь байна уу? Мөн үү, тийм үү? Одоо эсвэл одоо Эдийн засгийн, хөгжлийн яамандаа бүх наад асуудлуудаа эдийн засгийнхаа бүх асуудлуудыг базуулж байгаад оруулж ир л дээ.

**Ж.Ганбаатар:** Яг үнэн. Одоо Эдийн засгийн хөгжлийн яам одоо гол хариулах ёстой.

**Ж.Бат-Эрдэнэ:** Тэд нар чинь хариулмаар байна шүү дээ. Тийм яг ямар ямар төслүүдээ хийх юм? Одоо Улаанбаатар хоттой холбоотой асуудал гээд та бол сая бүх одоо хийх зүйлүүдээ copy-доод copy-доод хэлдэг гэдэг шиг хэлэх асуудлуудаа бүгдийг нь дуржигнатал нь л явчихлаа л даа. Хоёр түвшний замтай холбоотой асуудлууд л гэж байна. Яг Баруун 4 зам, Зүүн 4 замынхаа

**Ж.Ганбаатар:** 22, 23 оны асуудал уучлаарай.

**Ж.Бат-Эрдэнэ:** Ерөөсөө наадах чинь бүдүүн тоймоор л бүх юмнууд л дурдаад байна шүү дээ. Ерөөсөө яг юу хийх гээд байгаа чинь тодорхойгүй л юм.

**Ж.Ганбаатар:** Эдийн засгийн, хөгжлийн яам багцлаад Сангийн яам дэмжих, бид нарын баталж өгсөн хуулиар тийм л дээ. Тэх. Эдийн засгийн, хөгжлийн яам чинь ч зүгээр хавсарга яам л болчхоод байгаа юм л даа. Тэр байдлаараа бол. Тэгээд оролцохгүй байгаа юм уу? 7 номер дээр сууж байгаа юм уу тээ? Миний дүү нэрээ хэлээд, танилцуулга хийгээд хариул даа. 1 минут л байгаа шүү танд.

**Б.Анар:** Эдийн засгийн хөгжлийн яамны Хөрөнгө оруулалтын бодлогын газрын Анар. Азийн хөгжлийн банкны ерөнхий хэлэлцээрийн хүрээнд орж ирж байгаа төсөл хөтөлбөрүүд дээр ерөнхий байдлаар бол Эдийн засгийн, хөгжлийн яамнаас ямар ямар төсөл хөтөлбөрүүд байгаа дээр өөрсдийнхөө. ЖАЙКА-гийн байгууллагын хамтарсан тусламжтайгаар нийт хэрэгжиж байгаа макро том хэмжээний мега төслүүд дээр үнэлгээ хийдэг ийм аргачлалыг боловсруулсан. Энэнийхээ дагуу эдгээр төслүүд дээрээ үнэлгээгээ хийгдээд, энэ үнэлгээ хийсэн саналуудаа Сангийн яаманд хүргүүлээд, хамтраад бол ажиллаад явж байгаа юм.

**Ж.Ганбаатар:** Дэмжсэн юм уу?

**Б.Анар:** Дэмжиж байгаа төслүүд байгаа бүгдээрээ.

**Ж.Ганбаатар:** Тэр 1 зүйлийг хэлэхэд тэр зарим хүмүүс концесс гээд байгаа. Төр, хувийн хэвшлийн түншлэлийн тухай хууль дээр бол танай яамны эрх мэдэл их боогдсон байна лээ шүү. Танай яам уул нь наад концесстой холбоотой төр, хувийн хэвшилтэй холбоотой асуудлыг голлож шийдэх ёстой. Сангийн яамны л бүх зүйл Сангийн яамны эрх мэдэл л байлаа шүү дээ. Тэр хуулиар бол. Анхаарч ажиллана биз дээ. Дэмжиж байгаа юм уу, дэмжихгүй байгаа юм уу? Тэр хууль ер нь мэдэхгүй олон талаас нь нэлээн сайн ярихгүй бол яаруу сандруу хэлэлцээд явчих хууль бол биш л байлаа шүү дээ. Бид нарт тийм өөрчлөлт хүсээгүй шүү. Хуульд тийм өөрчлөлт хүсээгүй. Яах гэж Эдийн засгийн, хөгжлийн яам байгуулсан юм? Цогтгэрэл гишүүн асуулт асууя.

**О.Цогтгэрэл:** Баярлалаа. 650 тэрбум долларын зээлийн хэмжээтэй асуудал яригдаж байна л даа. 650 тэрбум доллар гэдэг чинь. 650 сая доллар гэдэг чинь одоо 2 их наяд төгрөг. Ингээд цаашаагаа бодоод үзвэл 1 хүнд бараг хэд ноогдох юм. 600-гаад мянган төгрөг ч ноогдох юм уу даа. Ийм хэмжээгээр Монгол Улсын өр, дахиад дээрээс нь Засгийн газрын өр чинь одоо 8 тэрбум доллар гэж байгаа. 8 тэрбум доллар чинь дахиад л одоо 9 тэрбум долларын өртэй гээд шинэ босго алхах нь л дээ одоо. Ер нь манай өөрийн товчхон бүхэлчлээд хэлэх юм бол 11 онд Засгийн газар 2 тэрбум долларын өртэй, 16 онд 4 тэрбум долларын өртэй, 22 онд 8 тэрбум долларын өртэй ийм л байдалтай явж ирж байгаа. Саяын тэр 8 тэрбум доллар чинь Монголбанкны 2.6 тэрбум, төрийн өмчит аж ахуйн нэгжүүдийн гээд бүх өр, зээл ороогүй дүнгүүд. Тэгэхээр одоо үндсэндээ энэ өрийн стратеги гэдэг юм манай хувьд бол үнэхээр бас том асуудалтай том зүйл явж эхэлж байна. Эндээс ганц, хоёрхон асуулт байна.

Ер нь одоо энэ Засгийн газарт хамаарч байгаа 8тэрбум долларын өрний ер нь хэчнээн нь яг одоо саяын 650-ын чинь 200 гаруй нь төсвийн дэмжлэг гэдэг нэртэй гоё үгтэй мөртөө төсвийн алдагдал нөхөх юм байна. Тэгэхээр энэ 8 тэрбумаас чинь ер нь хэчнээн нь төсвийн алдагдалд, хэчнээн нь тэр үйлдвэржилт, хөрөнгө оруулалт, дэд бүтцэд ер нь өмнөх 8 тэрбумын задаргаа нь ямар байдаг юм?

Дараа нь ер нь энэ Монгол Улсын зээлийн стратегид 1 орноос авах зээлийн хэмжээ limit гэж байдаг уу? Одоо Засгийн газрын 8-ын хэд нь аль орноос, тухайлбал Хятад Ард Улсаас энэ 8-ын нь хэд нь байдаг юм? Монгол Улсын нийт 33 тэрбум долларын өрний хэдэн хувь, хэчнээн тэрбум доллар нь Бүгд Найрамдах Хятад Ард Улсаас, 1 улсаас байдаг бэ? Энэ дээрээ тодорхой тоонууд хэлээч.

**Ж.Ганбаатар:** Гараа өргөе. 4 номер хариулъя. 4 номер ажлын хэсэг.

**Ж.Ганбат:** Цогтгэрэл гишүүний асуултад хариулъя. Би гол нь Засгийн газрын гадаад өр гэдэг юм. Би задаргаагаар нь. Гадаад үнэт цаасных нь бол 2.8 тэрбум ам доллар гээд тэн дээр байгаа. Энэ бол Чингис, Гэрэгэ, Хуралдай, Nomad, Сэнчери энэ тэр гээд энэ нь нийтдээ 2.8 тэрбум долларын өр байна.Гадаад зээл, олон талт түнш гээд тэн дээр 2.9 тэрбум ам долларын өр байна. Энэ бол Азийн хөгжлийн банк хамгийн том нь 1.8 тэрбум ам доллар, Дэлхийн банк 809 сая ам доллар, Азийн хөгжлийн дэд бүтцийн хөрөнгө оруулалтын банк 110, Олон улсын валютын сан 99 сая ам доллар, Хөдөө аж ахуйг хөгжүүлэх олон улсын сан 29.7 сая, Европын хөрөнгө оруулалттай банк 27.3, Европын сэргээн босголт хөгжлийн банканд 26.3 гээд.

Дараа нь гадаад зээл, хоёр талт түнш гээд энэ дээр нийтдээ бас 2.8 тэрбум ам долларын өр байна. Энэ дээр хамгийн өндөр дүнтэй нь бол 1.2 тэрбум доллар бол Япон байгаа. Хоёр дахь нь бол 1 тэрбум доллар Хятад байгаа, 155 сая доллар, Солонгос. Герман 102 сая доллар, Энэтхэг 82 сая доллар гээд авсан дүнгээрээ ийм байдалтай байгаа. Тэгэхлээр манайх бол яг энэ гадаад зээл, хоёр талт түншийнхээ хувьд бол Япон бол 1 номерт байгаа. Бид нар Япон улсаас авсан зээл, тусламж бол 1.2 тэрбум доллар, Хятадаас 1 тэрбум ам долларын зээлтэй гээд бусад орнуудынх нь дүнгүүдээр яг нийт дүндээ 2.8 тэрбум доллар байгаа юм.

Гэхдээ бид нар Өрийн удирдлагын тухай хууль, Өрийн хууль, Төсвийн тухай хуулийн тэр бүх хязгаарлалтуудын хүрээнд энэ бүх зээлүүдийг бол авч байгаа. Тэгэхдээ бид яг одоо энэ таны анхааруулж хэлээд байгаа 1 улсаас авах энэ тэр гэдэг бүх тэр баланс юмнуудынхаа хүрээнд тооцоод бид нар өрийнхөө дээд, Төсвийн тогтвортой байдлын хуульд заасан хязгаартай л энийгээ баримтлаад л явж байгаа.

Дээрээс нь би энэ гишүүдийн нэг асуугаад байгаа юман дээр уг нь яах вэ энэ дээр ингэж багцалж оруулж ирж байгаа гэдгээ бас яах вэ ойлголтын би нэмэлт тайлбар хэлэх гээд байгаа юм. Яг ийм ийм нийтдээ 650 сая ам доллар дээр бид ийм юм гээд ерөнхий байдлаар хэлэлцээр хийгээд Их Хурлаасаа зөвшөөрөл авчхаад, Их Хурал зөвшөөрөөд дэмжсэн тохиолдолд бид нар нарийвчилсан хэлэлцээр хийгээд **а**жлын хэсэг, салбарын яамнуудтайгаа хамтраад цаашаа деталь байдлаар юмнуудаа яриад тохиръё гэдэг санаагаар л нь оруулчхаад байгаа байхгүй юу. Тэгэхгүй бол яах вэ, зарим асуудлаар тусгайлсан тэр нарийвчилсан юмнуудаа тусад нь оруулаад ирэх дээр Их Хурал дээр бас дэмжигдэхгүй ийм ийм асуудлууд үүсээд байгаа учраас бид юмаа ойлгуулахын тулд ерөнхий ийм байдлаар Их Хурлаасаа зөвшөөрөл аваад, Их Хурлаас зөвшөөрөл өгсний үндсэн дээр дахин нарийвчилсан байдлаар бол дахиад бүр тусгайлсан юмнуудаа бол Их Хурал дээр оруулаад явъя гэдэг ийм байдлаар уг нь юмнуудаа жоохон ойлголтоо нэг болгоё, бас зөв явъя гэдэг ийм байдлаар л юмнуудаа өгөөд явсан юм.

**Ж.Ганбаатар:** Зарчим нь зөв байж болно л доо. Хуучин явж байгаа зарчмуудаа үгүйсгээд зарим зүйлүүд дээр бас тийм зүйл анзаарагддаг л юм л даа. Цогтгэрэл гишүүн болчихсон уу? Дутуу хариулсан юм байна. 6 номер уу? 6 гүйцээж хариулъя. 2 минут байна танд.

**Б.Сүх-Очир:** Монгол Улсын Засгийн газар 91-2000 он хүртэл 7.7 тэрбум доллар авсан байдаг юм. Тэрнээс яг та хөтөлбөрийн зээлийн хүрээнд хэд вэ гэсэн. Тэр нь 2.7 тэрбум долларыг бид нар хөтөлбөрийн зээлийн хүрээнд авсан. 7.7-гоосоо бид 1.9-ийгөө буцаагаад төлчихсөн юм. Одоо бид нарын хөнгөлөлттэй зээлийн үлдэгдэл маань 5.8 тэрбум доллар л байж байгаа. Яг Засгийн газрын өрийн хувьд 1 тэрбум долларын Хятад ард улстай холбоотой байгаа. Улсын нийт 33.8-аас Хятадтай холбоотой зээл нь 3.3 тэрбум доллар байгаа. Энэ дээр Ардын банкны 1.8 тэрбумын своп орно. Тэгээд Хөгжлийн банкин дээр Бүгд Найрамдах Хятад Ард Улсын Хөгжлийн банкнаас 34 сая доллар авсан нь тэр байгаа. Бусад хувийн хэвшил, аж ахуйн нэгжүүдийн хувьд 921, ойролцоогоор 1 тэрбумаар бүртгэгдэж байгаа. 1 улсын хамаарлын талаар та асууж байна. Яг манай батлагдсан бичиг баримт дотор бол 1 улсын хамаарал гээд тодорхой тоо тавьчихсан зүйл бол байхгүй.

Гэхдээ олон улс эд нар дээр 1 валютын хамаарал, 1 улсын хамаарлыг бол 15-30 хувь дотор байх юм бол бас анхаарах ёстой гэсэн агуулгууд бол байдаг.

**Ж.Ганбаатар:** Цогтгэрэл гишүүн тодруулъя. Ер нь Цогтгэрэл гишүүний минутыг түр байж байгаарай. Та нар наад тэр зээлийн бодлого гэдгийг бол тэр шинэ яам чинь л хийх ёстой шүү дээ. Айн? Тэгээд л өөрсдөө бодлогоо гаргачхаад л. Тэр ер нь яам хаана байна харин? Нэр нь хүртэл мартагдаж байна шүү одоо. Тэр бодлого гэдгийг чинь тэр яам чинь гаргаад, бодлогыг нь одоо Сангийн яам эх үүсвэрээр нь дэмжих үү, дэмжихгүй юу гэдэг талаас нь л хууль гарсан шүү дээ уул нь. Тэр Төрийн нарийн бичгийн дарга хаана байна, дэд сайд хаана байна? Тэр яам уул нь яг зээлийн бодлого гэдгийг чинь гаргаад, яг ямар салбарт түлхүү ашиглах ёстой ийм том дүн яригдаж байна шүү дээ.Тэгээд л үр ашиггүй зүйлд тийм зүйлд зарцуулдаг. Сангийн яамны бодлого бол үеийн үед тийм шүү дээ ер нь. Урд тал, олон жилийн цаадхыг харахгүй амиа аргацаасан жил, 2 жилийн юмыг л хардаг. Та нарын ер нь бодлого, тэр бодлого боловсруулж байгаа хүмүүс чинь 5, 10 жилийн дараахаа харах ёстой. Юу руу мөнгө зарцуулах вэ, юу ирээдүйтэй вэ гэдгийг харах ёстой шүү дээ. Тэрийг тэр яамнаас сонсмоор байх юм уул нь. Цогтгэрэл гишүүн тодруулъя.

**О.Цогтгэрэл:** Засгийн газрын тэр 8 тэрбум долларын хэчнээнийг нь төсвийн алдагдал нэртэйгээр одоо үндсэндээ өр зээл нэмэгдэж, тэрний цаана нийгмийн халамж, олон зүйл рүү нь үр ашиггүй зүйл рүү орсон зүйл байгаа шүү дээ. Эцсийн дүндээ. Тэр хувь, хэмжээ яг хэд вэ л гэж асуусан л даа. 8 тэрбумын хэдэн дэд бүтэц, хөрөнгө оруулалт, үйлдвэрлэлд, ажлын байранд орсон бэ? Тэр чинь тоо байдаг л байлгүй дээ. Одоо яг төсвийн алдагдал нэрээр авч байгаа мөнгө чинь үндсэндээ ямар ч үр ашиггүй. урд хормойгоороо хойд хормойгоо нөхнө ч гэдэг билүү, ямар ч үр ашиггүй зүйлийн тухай л яриад л байна даа. Тэрэн дээр тодорхой тоо хэлээч.

**Ж.Ганбаатар:** Гараа өгөөрэй. Ганбат дарга. Ганбат чинь сайд билүү, үгүй л үү? Дэд сайд билүү? Төрийн нарийн бичгийн дарга. 2 яам нь зэрэг сонсогдоод байдаг болохоор андуураад байх юм. 4 номер.

**Ж.Ганбат:** 8 тэрбум доллароос хөтөлбөрийн зээл гээд 2.4 тэрбум ам долларыг бол төсвийн алдагдлын санхүүжилт, төлбөрийн тэнцэлд шууд нөлөө үзүүлдэг ийм зориулалтаар бол ерөнхийдөө авч бол ашигласан байгаа.

Тэгээд, би нэмэлтээр ийм мэдээлэл өгч байна. Бид нар Өрийн удирдлагын тухай хуулийнхаа дагуу өрийн стратеги гэдэг юмыг 3, 3-н жилээр Улсын Их Хурлаар батлуулж, яг энэ хүрээндээ мөрддөг болгосон. Сая төсвийн тодотголтой хамт Төсвийн хүрээний мэдэгдэлтэй хамт Засгийн газар, өрийн удирдлагын 23-25 оны стратеги гэдэг хуулийг батлуулсан. Би энэ хүрээндээ л ерөнхийдөө ажиллана гээд. Эхнийх нь бол стратегийн ач холбоотой, томоохон төслүүдэд Засгийн газар баталгаа гаргана. Дотоод үнэт цаасны арилжаа тогтмолжуулна, гадаад өрийн үйлчилгээний төсөвт учруулах төлбөрийн дарамтыг бууруулах, эдийн засгийн бодит…/минут дуусав./

**Ж.Ганбаатар:** Гүйцээж хариулъя. 1 минут нэмж өгье, 4 номер.

**Ж.Ганбат:** Эдийн засгийн бодит секторт чиглэсэн гадаад зээлийн бодлогыг хэрэгжүүлнэ, тогтвортой хөгжлийн зорилтод нийцсэн өрийн хэрэгслийг нэвтрүүлнэ гэдэг ийм стратегийг бид Их Хурлаар батлуулсан байгаа. Мөн энэ дотор ийм бас бид нарт зорилт байгаа. Энэ бол бид нэлээн бас ач холбогдол өгч байгаа. Эдийн засгийн бодит өсөлт болон экспортын орлогыг нэмэгдүүлэхгүй, гадаад улс орны худалдан авалтыг дэмжих замаар импортыг өсгөж, төлбөрийн тэнцэлд дарамт учруулах нөлөө бүхий Засгийн газрын гадаад зээлийн эх үүсвэрийг авч ашигласнаас татгалзана гэдэг яг энэ Улсын Их Хурлаар сая Төсвийн хүрээний мэдэгдэлтэй анх батлагдсан Засгийн газар, өрийн удирдлага 2023-25 оны стратегийн хүрээнд л бид энэ гадаад зээл, тусламжийн юмыг бол авч ашиглана гээд.

Дээрээс нь энэ бид нар Засгийн газраас Шинэ сэргэлтийн бодлоготой л уялдуулна гэдэг ийм л концепцын хүрээнд энэ зээл, тусламжийн бодлого бол уялдуулж, яг энэ хүрээндээ л ажиллаж байгаа юм.

**Ж.Ганбаатар:** Батлут гишүүн асуулт асууя.

**Д.Батлут:** Та бүхэндээ энэ өдрийн мэндийг хүргэе. Энэ Азийн хөгжлийн банкны зээлтэй холбоотой асуудал мэдээлэл жоохон дутмаг, дутуу орж ирсэн учраас л гишүүд нэлээн асуулт асуугаад байгаа юм л даа. Тэгээд ядаж байхад одоо энэ дүнгээ ч гэсэн зөв хэлэхгүй юм. 650 сая юм уу, 655 сая юм уу? Энэ танхимд чинь бүх зүйл протокол тэмдэглэгдэж байгаа шүү дээ. Мэдээлэл оруулж байгаа хүмүүс нь 650 сая гээд л явах юм. Эндээс одоо дарга засаад 655 биз дээ гээд л тэгэхээр л 655 гэх юм, 650 ч гэж яриад л байх юм. Аль нь ч юм бүү мэд. Ийм байж болохгүй нөхөд өө.

Тэгэхээр мэдээллээ бас үнэн, зөв өгч байх хэрэгтэй байна гэж. Зээл авч байгаа бол бид үр дүнтэй зарцуулах ёстой. Өнөөгийн цаг хугацаа, эдийн засгийн нөхцөл байдал, иргэдийн амьжиргааны нөхцөл байдал ямар байгаа билээ. Ирээдүйд бид бүхэн бас ямар нөхцөл байдлыг бий болгоно гэж харж байгаа юм. Түүн рүү чиглэсэн оновчтой зөв төлөвлөлт, хөрөнгө оруулалтыг л бид нар энэ зээлд оруулах ёстой. Тэгж байж бас энэ зээлийн үр өгөөж гарна гэж харж байгаа. Тухайлах юм бол өнөөдөр эдийн засгийн нөхцөл байдал хүндэрчихсэн, иргэдийн амьжиргааны нөхцөл байдал ч гэсэн хүнд болчихсон байгаа цаг үед бид ямар зүйл рүү харах вэ? Түрүүн бас зарим гишүүд хэлнэ лээ. Бараа, бүтээгдэхүүний үнэ өссөн байна. Энэ дээр бид нар ямар арга хэмжээ авах юм, энэ зээлээс тэнд зарцуулж болох уу, боломжтой юм уу, үгүй юу, боломжтой бол ямар шийдэл гарах вэ гээд ийм зүйлүүдийг энэ зээлийн одоо хүрээнд авч үзэх ёстой шүү гэдгийг бас хэлье гэж одоо бодож байна.

Энэ зээл дотор ерөнхий хэлэлцээрээр явж байгаа зээл гэсэн. Ерөнхийдөө төлөвлөчихсөн л юм байна л даа. Ийм ийм зүйлд зарцуулна гэдгээ. Тэр дотор 20 сая долларыг тогтвортой мал аж ахуй төсөлд зарцуулна гэчихсэн байна. Би тэгж ойлгосон зөв үү? Айн? Сайд хэлсэн шүү түрүүн. Энэ нь мөнгө ингэж төлөвлөгдсөн байгаа юу нэгдүгээрт?

Хоёрдугаарт энэ мөнгийг яг юунд зарцуулах гээд байна? Нөгөө малчдын хашаа, саравчинд зарцуулах гэж байгаа юм биш биз? Хэрвээ тийм зүйл байгаа бол энэ бол ёстой байгаа олоогүй хөрөнгө оруулалт болно шүү. Үгүй, бид одоо энэ цаг хугацаанд малчдад малын хашаа, саравчийг барьж өгөөд явах нь зохистой юм уу? Илүү үнэ тогтворжуулах, энэ юмны үнийг хязгаарлах тал дээр хөрөнгө оруулалт хийх нь зөв юм уу? Энийгээ бодох ёстой шүү дээ. Тэр малчид чинь бол хувийн хөрөнгөтэй, малтай. Өөрсдөө тэр хашаа, саравчаа янзлах үүрэгтэй шүү дээ энэ чинь.Ийм харьцангуй дэгс амьдралд нийцэхгүй ийм төслүүд байхгүй биз гэж одоо харж байгаа. Энэ тал дээр хариулт аваадахъя.

**Ж.Ганбаатар:** Гишүүний асуултад хариулъя. 4 номер.

**Ж.Ганбат:** Батлутгишүүний асуултад хариулъя. Тэр уур амьсгалын өөрчлөлт, дасан зохицох тогтвортой мал аж ахуй гээд тэр төсөл бол энд байхгүй. Тэр бол тусдаа. Өмнө нь Их Хурал дээр яригдаад энэ асуудал бол дэмжигдээгүй байгаа гэдгийг энд би албан ёсоор хэлж байгаа юм.Энэ үүн дээр тэр таны хэлж байгаа асуудлууд дээр тэр салбарын Хөдөө аж ахуйн яам энэ тэр, ер нь бол ерөнхий байдлаар зөвшөөрлөө авчхаад деталь өөрөөр хэлбэл тусгайлсан хэлэлцээрүүдээ салбарын яамнууд оролцоод хэлэлцээрээ хандивлагч оронтой хэлэлцээрт орж байгаа юм. Тэгэх дээр энэ бол тухайн салбарын яам өөрсдөө тэрийгээ дүгнэж бариад, ороод энэ бас салбарын яамнаас шууд хамааралтай юмнууд байгаа.

Бид Сангийн яамны хувьд бол саяын тэр малын хашаа, малчидтай холбоотой асуудал дээрээс улбаалаад ер нь энэ зарим зээлийн энэ асуудлуудыг ер нь эргэж авч үзье гэдэг ийм шаардлага тавьж байгаа. Салбарын яамд бол бид нар шинээр авах энэ зээлүүд дээр энэний үр ашиг, хувийн хэвшлээр өөрс дээр ирэх юм бол энэ эргээд төсвөөс төлөгдөх зээлийн, зээл гэдэг чинь бол ерөөсөө л төсвийн мөнгө шүү дээ. Иргэд бид л төлөх учраас энэний үр ашиг гэдэг юман дээр нь анхаараач гэдэг ийм байдлаар чиглэл хэлж байгаа. Саяын миний өмнөх авсан хэлсэнтэй бид энэ Улсын Их Хурлаар батлагдсан Засгийн газрын өрийн удирдлагын стратеги гэдэг дээр бол бид зориуд энэ дээр саяын би энэ дээр дурдсанаар бодит өсөлт, экспортын орлогыг нэмэгдүүлэхгүй, гадаад улс орны худалдан авах, дэмжих замаар импортыг өсгөж, төлбөрийн тэнцвэрт дарамт учруулах нөлөө бүхий Засгийн газрын гадаад зээлийн эх үүсвэрийг авахаас татгалзах гэдэг энийгээ бол бид нар хатуу баримталж ажил гэдгийг бол бүх салбар яаман дээр нь зээл, тусламж хүсэж байгаа газруудад бол энэ шаардлагыг бол бид хатуу тавьж ингэж явж байгаа юм гэдэг юмнуудыг би дахиад тодотгоод хэлье.

**Ж.Ганбаатар:** Батлут гишүүн тодруулъя 1 минут.

**Д.Батлут:** Түрүүн сайд энэ танилцуулга дээрээ Азийн хөгжлийн банкнаас тогтвортой мал аж ахуй төсөл дээр 20 сая доллар гэж танилцуулагдсан. Тэр юу юм бэ? Би тэр тухай л асуугаад байна бас. Айн? Үгүй, харин тийм, одоо 2 янзаар оруулж ирж. Юу болоод байгааг нь би ойлгохгүй болчхоод байна. Тэр 20 сая доллар гэдэг чинь яг юу юм? Энэ чинь хашаа, саравч чинь биш биз дээ? Хөөе нөхдөө. Хэрвээ тийм зүйл байгаа бол одоо болих хэрэгтэй шүү. Магадгүй гишүүд тэрийг чинь эсэргүүцнэ. Тийм зүйл байж болохгүй. Энэ мал аж ахуй гэдэг чинь хувийн хөрөнгө, тэр хашаа, саравч барих чинь малчных нь өөрийнх нь үүрэг. Бид яг үнэндээ малчдыг бол төрөөс хангалттай дэмжиж байгаа гэж харж байгаа шүү. Одоо бүр сүүлдээ хашаа, саравчийг нь барьж өгөөд гэрийг нь барьж өгөхийн хэмжээнд очих нь л дээ, уучлаарай тийм зүйл байж болохгүй. Өнөөгийн цаг хугацаанд энэ юмны үнийг хязгаарлах, түүн рүү чиглэсэн хөрөнгө оруулалт хийхийг илүү чухалчлах ёстой.

**Ж.Ганбаатар:** 4 номер хариулъя.

**Ж.Ганбат:** Сайд бол яг тэгж бол 20 саяыг энд орчихсон гэдэг байдлаар хэлээгүй л дээ. Тэр бол тусдаа яригдсан асуудал гэдэг ийм асуудал бол түрүүнд ярьсан л даа. Тэгэхлээр би энд албан ёсоор одоо яг энэ яригдаж байгаа 655 сая ам долларын зээл дотор хөдөө аж ахуй, тэр саяын ярьдаг тэр малын хашаа, саравчтай холбоотой зээл энд бол байхгүй гэдгийг би энд албан ёсны байдлаар энэ протоколд тусгуулах гэж хэлж байгаа юм. Тэр зээлийн хэлэлцээрээр би бас гишүүдэд мэдээлэхэд. Өчигдөр Азийн хөгжлийн банкны суурин төлөөлөгчидтэй уулзсан, надтай уулзъя гэдэг байдлаар ярьсан. Тэр асуудлыг нөхдүүд ярьж байна лээ. Энэ хөдөө аж ахуйн уур амьсгалын өөрчлөлтөд дасан зохицох тэр тогтвортой мал аж ахуй гэдэг энэ төслийнхөө ач холбогдлын талаар, энэ цаад талдаа Азийн хөгжлийн банкны тэр төлөөлөл, зөвлөлөөр нь, board-оор нь батлагд…/минут дуусав./

**Ж.Ганбаатар:** Гүйцээгээд хариулъя. 4 номер 1 минут нэмж өгье.

**Ж.Ганбат:** Гэдэг байдлаар нөгөө талдаа батлагдчихсан. Энэ батлагдсан зээлийн эх үүсвэрээ танай Засгийн газар авч ашиглаач гэдэг ийм байдлаар юмнууд ярьж байна л даа. Бид бол яг энэ Их Хурал дээр бол хэлэлцэгдсэн. Таны хэлдэг үгийг манай зүгээс хэлсэн. Нөхдүүд бол бид нар уур амьсгалын өөрчлөлтөд тогтвортой мал аж ахуйг хөгжүүлэх ийм нэрээр энэ зээл бол 20 сая ам долларын зээл. Энэний бүрэлдэхүүнд нь ийм ийм байдлаар ингэж байгаа. Энийгээ зөв өнцгөөс нь тайлбарлаж, зөв явуулаад буцаагаад тэр мөнгөө малчдаасаа ингэж авч ирээд эргэн төлөлтийг нь тэр шугамаараа ингэж явуулбал яасан юм энэ тэр гэдэг тийм байдлаар санаануудыг хэлж байна лээ. Хөдөө аж ахуйн яамтай бас хэд хэд уулзаж яг энэ төслийнхөө талаар нэмэлт мэдээлэл, танилцуулгыг өгсөн гэдэг ийм байдлаар юмнууд ярьж байна лээ. Яг таны хэлж байгааг нөхдүүд яг тэр шууд малчдыг дэмжээд үнэ төлбөргүйгээр хашаа хороо, саравчийг нь өгөх гэдэг утгаараа бол биш. Энэний, бас эргэн төлөгдөх механизмын юмыг нь зөв болгоод, энэ зээлийн хөрөнгө гэж та нарын ярьж байгаа, танай Засгийн газар, Их Хурлын тавьж байгаа ч бол зөв гэдэг ийм байр суурь Азийн хөгжлийн банк илэрхийлж байна лээ.

Энийг нэгэнт батлагдчихсан учраас эргэн төлөлтийн энэ асуудал дээр нь анхаараад, явуулах тал дээр нь танай Засгийн газар анхаараач гэдэг ийм хүсэлт бол тавьсныг би яах вэ энэ ташрамд Азийн хөгжлийн банкны байр суурийг нь би зүгээр хэлье гэж бодлоо.

**Ж.Ганбаатар:** Хариулт хангалтгүй гэж үзвэл боломж байгаа. Батлут гишүүн хариулт хангалтгүй гэсэн учраас 1 минут нэмж тодруулъя.

**Д.Батлут:** Тэгэхээр ерөнхийдөө энэ зээлийн дүнд багтахгүй байгаа ч гэсэн тэр малчдын хашаа саравч барих ажил, асуудал бол ороод батлагдсан гэж ойлголоо. Үгүй, та чинь сая батлагдсан юм байна лээ гэж хэлээд байна шүү дээ. Тэгэхдээ авахгүй байх эрх нь Монгол Улсын Засгийн газарт байгаа тийм үү? Ийм л, тэрэн дээрээ бол та бүхэн анхаарах ёстой шүү. Энийг авч болохгүй. Харин тэрэн дор үнэ тогтворжуулах, өнөөгийн одоо энэ бараа, бүтээгдэхүүний үнийн өсөлттэй холбоотой асуудал дээр энэ тодорхой хөрөнгө оруулалт хийх энэ асуудал дээр анхаараад явах нь зүйтэй. Энэ бас арай дэндэж байгаа зүйл байгаа байхгүй юу. Малчид эргэн төлнө гээд байна. Эргэн төлөхгүй наадах чинь. Амьдрал дээр тийм юм байхгүй. Аягүй бол сонгууль болонгуут нөгөөдхөө хүчингүй болгоод хаячихна. Төлүүлэхгүй болгоод хувиргачихдаг. Үгүй, ийм л процесс явдаг шүү дээ. Яг үнэндээ нэг нэгнийгээ хуурсан зүйл хийх, хэлэхээ болих хэрэгтэй гэдгээ хэлье.

**Ж.Ганбаатар:** Санал хэллээ. Би 2 асуулт байна.

Ер нь энэ үе үеийн Сангийн яамнуудын бодлого энэ ядаж урсгал зардлаа өөрсдөө төлдөг байх ёстой шүү дээ. Өөрийнхөө татварынхаа орлогоор, бүрдүүлсэн орлогоороо тээ? Тэгж чадаж байгаа юу? Зээл, тусламжийг бол аваад яах вэ. Ирээдүйд мөнгө олохоор төсөл хөтөлбөрт хэрэгжүүлж чадсан уу? Гишүүдийн санаа зовж байгаа зүйл бол 8 тэрбум ч гэдэг юм уу зээл авсан. Тэр зээлийн үр өгөөж хаа байна гэж? Энэ дээр их санаа зовж байгаа шүү дээ. Эдийн засгийн наад шинээр байгуулагдсан яам бол одоо яагаад тэр бодлого нь яг энэ бодлогын хүрээнд л зээл авмаар байна. Сангийн яам тэрнээс нь хальж болохгүй шүү дээ. Яам байгуулагдаад жил болж байгаа биз дээ? Тэр бодлогынх нь хүрээнд зээл авах ёстой шүү дээ. Тэр ирээдүйд гарах урсгал зардлаа өөрсдөө тооцоолоод, сургууль цэцэрлэг юм уу, тэр одоо юу гэдэг юм тэр бассейн, тэр юу гэдэг юм олон зүйлүүдийг байгуулахдаа энийг бид нар татварынхаа орлогоор нөхчихнө гэж бодож тэр рүү хөрөнгө оруулах ёстой шүү дээ. Томоохон төсөл, хөтөлбөрт бол зээл авч болох байх. Тэгж байж улс хөгжинө гэж ойлгож байгаа.

Тэгэхээр тэр Эдийн засгийн, хөгжлийн яам чинь одоо тэр бодлогыг барих ёстой шүү дээ. 6 номер оо? Тийм ээ? Та бүгдэд нь хариулаад суугаад байхгүйгээр. Тэр Эдийн засгийн, хөгжлийн яам чинь одоо яг тэрийг ийм том зээл ярьж байна шүү дээ. Тэгээд л зээл авч, төсвийн алдагдал хааж, урсгал зардал хаана гэдгийг наад үгээ бүр цааш нь залигаарай. Зээлээр урсгал зардал хаана гэсэн үг бол байхгүй шүү. Зээлээр яах вэ, төсөл хөтөлбөр хэрэгжүүлнэ гэж. Тэрийгээ сайн анхаараарай даа.

Энэ авч байгаа зээл чинь бүгдээрээ яг түрүүний хэлсэн тэр 25 жилийн хугацаатай юм уу, эхний тэр 370 нь юм уу? 25 жилийн хугацаатай юу гэчихлээ? 2 хувийн зээл, 2 хувийн хүүтэй. Энийг 23 оныхыгоо хүртэл урьдчилан хараад баталчихдаг юм уу?Яг ингээд нэгэнд нь. Хоёулаа 655-ыг нь бүгдийг нь яг тооцчихсон юм уу гэж? Тэрэнд тодруулж хариулъя. Эдийн засгийн, хөгжлийн яамныхаа тэр ажлыг нь хийдэг л дээ. Эдийн засгийн, хөгжлийн яамаар ажлыг нь хийлгэ. Бодлогыг нь гаргуул л даа. Зээлийн бодлогыг нь гаргуул л даа. Энэ хүмүүсээ энэ хуралд оролцуул л даа. Энэ төсөл хөтөлбөр чинь ирээдүйд ийм ийм ашигтай, ийм ийм явна гээд бие бие рүүгээ хараад инээгээд байхгүйгээр тэрийгээ хий л дээ. Ганбат даргаа. Таныг яаж хүлээж авч байгааг би эндээс хараад ойлгож байна л даа. Би таныг уншиж байгаа. Мэдэрнэ шүү дээ, энэ чинь. Олон жил одоо таныг харж суулаа. Яаж хүлээж авч байгааг чинь мэдэж байна шүү дээ. Одоо 2 асуулт байна. Бусдыг нь би давхардуулаад яах вэ. Хариулъя, хэн хариулах вэ? Сонссон юм уу, сонсоогүй юм уу? 6 номер.

**Б.Сүх-Очир:** 650 сая ам долларыг нь. Яах вэ, манайд хуваарилчхаад байгаа юм бол 655. Бид нар бол 650-аар ерөнхий хэлэлцээр хийж байгаа юм. Энэний нөхцөл нь өөрөө 25 жил, үндсэн төлбөрөөс чөлөөлөгдөх хугацаа нь 5 жил. Энэ энгийн эх үүсвэр, хөнгөлөлтийн эх үүсвэр нь яг адилхан 25 жилтэй байгаа. Хөнгөлөлтийн эх үүсвэрийн хүү нь 2 хувь, энгийн эх үүсвэрийн хүү нь лайбер нэмэх нь 0.5 хувьтай байгаа.

**Ж.Ганбаатар:** Би бодлогын гол асуулт асуусан хариулахгүй юм шиг байна. За больё. Үг хэлэх гишүүд нэрсээ өгье. Би бараг өөрөө асуугаад өөрөө хариулчихсан л даа. Тийм учраас. Оюунчимэг гишүүнээр тасаллаа. Доржханд гишүүн үг хэлье.

**Т.Доржханд:** Баярлалаа. Энэ манай Сангийн яамныхан бас танилцуулга тайлбар дутуу хийгээд байна шүү. Тэгээд гишүүд жаахан буруу мэдээлэлтэй байгаад байна шүү. Тэрэн дээрээ анхаараарай. Одоо энэ зээлийн ерөнхий хэлэлцээр хийдэг асуудал чинь бол 2008, 9 оноос хийсэн шүү. Гол зорилго нь юу вэ гэхлээр бид нар мөнгөө татаж авч чадахгүй. Мөнгөө авах хэрэгтэй. Яагаад гэвэл энэ чинь урт хугацаатай, бага хүүтэй зээл байхгүй юу. Энэ чинь өрийн үзүүлэлтэд дарамт учруулдаггүй. Энүүгээрээ ялгаатай шүү. Өндөр хүүтэй арилжааны нөхцөлтэй, бага хугацаатай ийм зээлтэй бас хольж ойлгоод байх шиг байна. Тэгэхлээр энэ Азийн хөгжлийн банк, Дэлхийн банк, Валютын сан эд нар чинь бид нар энэ татвар төлдөг гишүүнээр, тэрнийхээ зөрүүд бид нар хөнгөлөлттэй нөхцөлтэй мөнгө авдаг.

Тийм болохоор энэ чинь бол хэрэгтэй мөнгө. Энийгээ харин алдахгүйн тулд ингэж ерөнхий хэлэлцээр байгуулж авдаг шүү. Түүнээс биш одоо ерөнхий хэлэлцээр оруулж ирчхээд дараа нь араас нь оруулж ирээд порцепур энэ тэр хэмнэх гэдэг тэр агуулгаар тайлбарлахаар гишүүд чинь буруу ойлголттой яваад байна шүү. Анх бол ингэж шийдэж байсан шүү ерөнхий хэлэлцээрүүдийг. Ерөнхий хэлэлцээр хийсний дараа тусгайлсан хэлэлцээр рүү заавал орж ирээд батлагддаг. Үндэслэл нь юу вэ гээд тэгэхлээр энэ чинь татварын асуудал гарч ирдэг. Төслийн хүрээнд татварыг чөлөөлөх юм уу, чөлөөлөхгүй юм уу гээд. Татварын асуудал чинь Улсын Их Хурлын бүрэн эрх байдаг шүү. Тийм болохлоор энэ чинь заавал орж ирдэг. Энийгээ сайн ойлгуулаарай. Тэгэхгүй бол Засгийн газар түүгээрээ шийдчихдэг гэсэн байдлаар ойлгочих гээд байх шиг байна.Хоёр.

Гуравдугаарт нь төсвийн дэмжлэг гэдэг чинь бол чухал. Яагаад вэ гэхлээр төлбөрийн баланс руу очоод Монголбанкин дээр барьчихдаг доллар нь. Төгрөгийг нь сольж аваад төсвийн санхүүжилт хийдэг. Алдагдлыг чинь л санхүүжүүлдэг л юм шүү дээ. Харин төслийн санхүүжилт бол тусдаа. Энийгээ бол харин төсөл тус болгоноороо оруулж ирээд хэлэлцүүлээд, хэлэлцэгдээд явна. Уулаасаа хэлэлцэх ёстой. Хууль нь тийм. Тэрийгээ маш тодорхой хэлэхгүй бол гишүүд жаахан буруу ойлгоод байх шиг байна шүү.

Харин одоо энэ ерөнхий хэлэлцээрийн үед бид нар дараагийн төсөл нь ямар агуулгатай, ямар хүрээнд, ямар салбарт хэрэгжих ёстой юм бэ гэдгийгээ бид нар энд одоо тэмдэглэл байдлаар, удирдамж гаргаж өгөх ёстой.

Тийм болохлоор энийгээ харин Их Хурлын гишүүд одоо хийгээд өгчих хэрэгтэй. Яагаад вэ гэхлээр ерөнхий хэлэлцээр орж ирж байгаа болохоос яг төслүүд нь бол эцэслэн шийдэгдээгүй яриа хэлцлийн түвшинд л байгаа байхгүй юу. Тийм биз? Азийн хөгжлийн банк гэдэг бол хот байгуулалтын чиглэлээр илүү их мэргэшсэн туршлагатай шүү. Тийм болохоор Азийн хөгжлийн банкны энэ эх үүсвэрийг бол Улаанбаатар хотод нийтийн тээвэрт зарцуулах хэрэгтэй. Аль болох. Дэд бүтцийн салбарт нь зарцуулах хэрэгтэй. Яагаад гэвэл Азийн хөгжлийн банкны давуу тал нь тэр байхгүй юу.

Тийм болохлоор хөдөө орон нутаг талаар битгий тараачхаарай гэдгийг зориудын тэмдэглэл байдлаар суулгаж өгмөөр байгаа юм. Монгол Улсын төсвийн хөрөнгө оруулалтын 70-аас дээш хувь нь хөдөө орон нутаг руу явдаг шүү. Үр дунд нь иргэд нь Улаанбаатар хот руугаа нүүдэллэсэн, чихсэн, бөглөрсөн, гацсан энэ байдал чинь байна шүү. Монгол Улсын Ерөнхийлөгчийн үед ч гэсэн Ховдын 1 суманд 30 тэрбум төгрөгийн хөрөнгө оруулалт хийгээд, тэнд нь иргэд нь үлдээд тэндээ сайхан амьдарч байгаа юм байдаггүй шүү. Бүгдээрээ л наашаа төв рүүгээ ороод л ирсэн байдаг.

Харин гэтэл энд Улаанбаатар хот, нийт газар нутгийн 0.3 хувьтай, нийт иргэдийн чинь 60-65 хувь нь амьдарч байна шүү. Ийшийгээ хөрөнгө оруулалтаа хийх хэрэгтэй. Яагаад гэвэл Азийн хөгжлийн банк чинь хот байгуулалтын чиглэлээр илүү их туршлагатай. Тийм болохлоор наад 655-ынхаа 200-г нь бол төсвийн дэмжлэг юм байна. Үлдсэн 455-ыг нь бол дор хаяж 50 хувийг нь Улаанбаатар хотод, ялангуяа энэ дэд бүтцийн санхүүжилтийг хийхэд бол зарцуулах нь зүйтэй гэдэг. Энийг бүр албан ёсоор тэмдэглэлд оруулж өгмөөр байна Байнгын хорооны даргаа.

Ийм байдлаар цаашаа хэлэлцээрээ хийгээд явах нь зүйтэй гэж бодож байна. Энэ бол 30 жилийн хугацаатай, жилийн 2 хувийн хүүтэй, хөнгөлөлттэй нөхцөлтэй эх үүсвэр шүү. Энийгээ бид нар аваад ашиглах нь бол зүйтэй. Арилжааны үр өсгөдөг ийм зээл бол биш шүү. Тийм болохоор энийг…/минут дуусав./

**Ж.Ганбаатар:** Баярлалаа, дэмжиж үг хэллээ. Баттөмөр гишүүн үг хэлье.

**Б.Баттөмөр:** Би энэ зээлийг дэмжиж байгаа юм. Өрийн асуудлаар би бол нэлээн ярьдаг. Нийт Монгол Улсын өр 33.9 их наяд төгрөг байгаа. 9 тэрбум доллар байгаа. Энэнээс Засгийн газрын өрийн хэмжээ 8.6 ингээд харьцуулах юм бол нийт өрийн 25 орчим хувь нь Засгийн газарт оногдож байгаа юм.

Манай Засгийн газрын одоо авч хэрэгжүүлж байгаа бодлогын үр дүнд 2022 онд, 21 оны эцсийн байдлаар бол Засгийн газрын өрийн хэмжээ дотоодын нийт бүтээгдэхүүний 50.7 хувь болж буурсан байгаа. 60 хувь хүртэл одоо хязгаартай. 50.7 болж байгаа. Тэгэхээр бол яах вэ, мөнгөний ханш унаж байгаа, барьж байгаа энэ үед энэ бас боломжийн аятайхан үзүүлэлт гарч байна гэж үзэж байгаа юм.

Өртэй байна гээд зээл авахгүй байж болохгүй. Зээлийг бол авах хэрэгтэй. Харин юунд авах вэ гэдгээ л бид одоо бодох ёстой. Би бол бодохдоо энийг юу гэхээр зэрэг энэ хувийн хэвшлийг дэмжих, одоо үнэхээр яг бид орон нутагт явж сая ажиллаад ирлээ. Одоо юу хэрэгтэй байна вэ гэхээр хувийн хэвшилд, жижиг аж ахуйн нэгжид, хувиараа хөдөлмөр эрхэлдэг хүмүүст бол бага хүүтэй, урт хугацаатай ийм зээл л хэрэгтэй байгаа юм.

Энэ бол 2 хувийн хүүтэй, дээр нь 0.5 гэж байгаа юм. Тэр лайбер гэдэг юм чинь бол бас хэрэглэгдэхээ больж байгаа юм шиг байна лээ шүү дээ тийм ээ? Хувьсах юуг тогтмол олгодог үзүүлэлтүүд байгаа, тэр энэ тэрээ бодно биз тийм? Ингээд үзэх хэрэгтэй. Энэ дотор бол төсвийн алдагдлыг нөхнө гээд. Төсвийн алдагдал нөхөх гээд бичсэн байна л даа. Төсвийн алдагдал нөхнө, урсгал зардал санхүүжүүлнэ гэсэн үг байна шүү дээ. Энэ би бол ойлгохдоо Монгол Улсын эдийн засагт ач холбогдолтой төслүүдийг хэрэгжүүлж, санхүүжүүлнэ гэсэн ийм бодлого, ийм асуудал явж байна гэж ингэж үзэж байгаа юм. Энэ 655 сая долларыг аваад яг хэрэгцээтэй юманд экспортыг дэмжих, импортыг орлох бүтээгдэхүүн үйлдвэрлэх, эрчимжсэн хөдөө аж ахуйг дэмжих, ажлын байр бий болгох гээд ийм зүйлд бол тодорхой үе шаттайгаар аваад хэрэгжүүлэх нь зүйтэй. Энэ бол үр дүнгээ өгнө. Маш бага хүүтэй.

Ер нь сүүлийн үед бол манай авч байгаа арга хэмжээнүүд бас аятайхан сонсогдож байгаа л даа. “Century” бонд гэхэд л жилийн 3.5 хувийн хүүтэй гэдэг чинь бол Монголын түүхэнд байгаагүй л ийм бондыг л босгочихсон байна л даа.

Тэгэхээр энэ бол 2 хувийн хүүтэй зээл, 25 жилийн хугацаатай, 5 жилийн хугацаанд үндсэн төлбөрөөс чөлөөлөгддөг ийм л сайн зээл байгаа. Тийм учраас би нөхдүүдийг, энийг дэмжиж энэ зээлийг авах нь зүйтэй. Авахдаа бол юу гэхээр зэрэг сая хэлсэн тэр хөгжлийг санхүүжүүлэх, энэ чиглэлд авч ашиглах нь зүйтэй гэсэн ийм саналтай байна.

**Ж.Ганбаатар:** Баярлалаа. Оюунчимэг гишүүн үг хэлье. 1 гишүүний дараа санал хураалт болно. Байнгын хорооны гишүүд.

**М.Оюунчимэг:** Сая Доржханд гишүүн маань гишүүд бас сайн ойлгохгүй байгаад байх шиг байна гээд. Энд асуулт асуусан гишүүдийг тэгээд байна. Гишүүд энийгээ бол маш сайн ойлгож байгаа. Тэр тусмаа ерөнхий гэрээ гэж юу хэлэх вэ? Ерөнхий гэрээ нь хийгээд зөвшөөрөгдсөний дараа энэ авсан зээл маань юунд, хэрхэн яаж зарцуулагдах вэ гэдэг дээр хяналт тавих үүрэг бол Их Хуралд байгаа. Тийм учраас юмаа маш сайн мэдээд бас бид нар ярьцгааж байгаа. Урт хугацаатай, бага хүүтэй энэ зээлийн нөхцөл байдлыг нь харахад бол дэмжиж байна, зөв.

Харин аливаа нэгэн зээл тусламж авахдаа аль ч улс орон тооцоотой, судалгаатай. Би энэ ерөнхий гэрээ хийхдээ ямар ч тооцоо судалгаагүй очиж ерөнхий гэрээ хийчхээд дараа нь авахаар зөвшөөрсний дараа тийшээ ч өгье, ийшээ өгье гэж ярьдаггүй биз дээ? Хүн зээл авахдаа ч гэсэн би энэ зээлийг юунд зарцуулах вэ, хэдий хугацааны дараа тэрийгээ төлж барагдуулах бололцоотой гээд энэ тооцоо судалгаан дээрээ үндэслэж зээл авдагтай адилхан улс орон ч гэсэн тооцоо, судалгаа, төлөвлөлт дээр үндэслэж урт хугацаатай байна уу, бага хүүтэй байна уу, эсвэл арилжааны байна уу? Аль ч зээлийг бол тэгж авдаг, ингэх ч ёстой гэж харж байгаа.

Тийм учраас энэ дээр тооцоо, судалгаагаа манай Сангийн яамныхан, Эдийн засаг, хөгжлийн яамныхан, ер нь Засгийн газар маш сайн бас тооцоолж гаргаж ирэх нь бол их чухал байна шүү.

Нэг зүйл дээр яг сая би Доржханд гишүүнтэй санал нэг байгаа нь. Өнөөдөр сая хүнсний хангамж, хүнсний аюулгүй байдал тогтоолын хүрээнд жишээ нь 19 үйлдвэрийг дотооддоо барих, энэтэй холбоотой нэлээд том том арга хэмжээ, санхүүжилтүүд тусгагдсан. Тэгэхээр 1 чиглэл рүү бүх зардлыг явуулах биш, харин одоо жишээлбэл Азийн хөгжлийн банк бол яг үнэн. Одоо ундны ус, тэр хүн рүү чиглэсэн хөрөнгө оруулалт, Улаанбаатар хотын хэсэгчилсэн инженер, дэд бүтэц рүү их анхаарч байгаа.

Тэгэхээр сая Барилга хот, байгуулалтын яам, хотын албаны хүмүүс гишүүдтэй энэ Нийслэл Улаанбаатар хотод ажиллахад явсан. Би Сангийн яамныханг бас бид нартай энэ уулзалт энэ тэр дээр явж байж иргэдийн санал, бодлыг бас сонсож байх нь их хэрэгтэй байна гэж хэлмээр байна.

65-70 хувь нь байгаа энэ гэр хороолол руу бүгдээрээ яндан, нүхэн жорлонг нь одоо арилгах тэн дээр дэд бүтэц, хэсэгчилсэн инженерийн шугам татах энэ юмнууд руу одоо бүгдээрээ анхаарч энэнээс салахгүй бол энэ хорт хавдрын өвчлөл, энэ бусад зүйл бол үнэхээр хүнд байдалд ороод байгаа юм.

Тэгэхээр яг тооцоо судалгаа хийж, тэр гэр хороололд амьдарч байгаа хүмүүс бидэнд хамаагүй гэж биш, эргээд энэ хөрс, агаарын бохирдол чинь хүн бүхэнд одоо залуу ээж нар өнөөдөр жирэмсэлж чадахгүй байна. Эсвэл хүүхэд төрлөө гэхэд маш өвчтэй, энэ янз янзын өвчтэй хүүхдүүд төрж байна. Энэ бүх байдал чинь өөрөө яаж байна гэхээр хүн бүрд хүрч нөлөөлөөд байна.

Сая бороо ороход тэр хөрсний бохирдол тэр чигээрээ Улаанбаатар хот руу орж ирлээ шүү дээ сая. Утаа ямар болдог уу? Утаатай болоход тэр чигээрээ л хот утаа. Тэгэхээр бага насны хүүхдэд ялангуяа өвчлөл Улаанбаатар хотод эрс нэмэгдэж байна. Тэр тусмаа цусны гээд ийм эмчлэгдэх магадлал маш бага ийм өвчлөлийн тоо нэмэгдээд байгаа үед бүгдээрээ энэ чанартай энэ зээлийг яг зөв юм руу зарцуулах тэр тооцоо судалгаан дээр маш сайн анхаарч ажиллах хэрэгтэй байгаа шүү гэдгийг Эдийн засгийн, хөгжлийн яамныханд бас хэлье. Сангийн яамныхандаа ч хэлье.

Энэ хүн бүхэнтэй холбоотой. Улсын хөгжлийн асуудал шүү. Улаанбаатар хотын түгжрэл бууруулъя. Агаар, хөрсний бохирдол гэж ярьж байгаа үед тэр 385 сая америк долларынх нь хүрээнд бүгдээрээ яаж зарцуулах вэ гээд. Тэр судалгааг гаргахдаа энэ дээр анхаарч ажиллахыг би бас хүсэж байна. Дэмжиж байна.

Баярлалаа. Гишүүд үг хэлж дууслаа. Санал хураалт явуулъя. Монгол Улс Азийн хөгжлийн банк хоорондын санхүүжилтийн ерөнхий хөтөлбөрийн төслийг зөвшилцөхийг дэмжье гэсэн томьёоллоор санал хураалт явуулъя.

Гишүүд анхааралтай байхыг хүсье. Санал хураалт. Санал дэмжигдлээ. Байнгын хорооны санал, дүгнэлтийг Аюулгүй байдал, гадаад бодлогын байнгын хороонд Улсын Их Хурлын гишүүн, Аюулгүй байдлын байнгын хорооны дарга Баттөмөр дарга танилцуулна.

Өнөөдрийн хуралдаан өндөрлөлөө. Баярлалаа. Ажлын хэсэгт баярлалаа.

**Дууны бичлэгээс буулгасан:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ

ШИНЖЭЭЧ Д.ОТГОНДЭЛГЭР